**Anexa la OMIPE nr........**

**Schemă de ajutor de stat și *de minimis* pentru dezvoltarea antreprenoriatului prin finanțarea înființării și dezvoltării parcurilor industriale**

**CAPITOLUL I INTRODUCERE**

**Articolul 1**

(1) Se instituie o schemă transparentă de ajutor de stat în baza art. 14 din Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea art. 107 și 108 din tratat, cu modificările și completările ulterioare, coroborat cu prevederile Regulamentului (UE) 2023/2831 privind aplicarea articolelor 107 și 108 din Tratatul privind funcționarea Uniunii Europene, pentru sprijinirea investițiilor destinate dezvoltării antreprenoriatului prin finanțarea dezvoltării parcurilor industriale în cadrul priorităților 1-6 ale Programului Tranziție Justă 2021-2027 și vizează județele Gorj, Hunedoara/inclusiv microregiune ITI Valea Jiului, Dolj, Galați, Prahova, Mureș.

(2) Acțiunea vizată de prezenta schemă este denumită „*Dezvoltarea întreprinderilor și a antreprenoriatului – componenta Sprijin pentru dezvoltarea parcurilor industriale”* în cadrul Priorităților 1-6 ale Programului*– componenta Sprijin pentru dezvoltarea parcurilor industriale*.

(3) Prezenta schemă este exceptată de la obligația de notificare către Comisia Europeană, în conformitate cu prevederile art. 3 din Regulamentul (UE) nr. 651/2014 și ale art. 3 alin. (1) din Regulamentul (UE) 2023/2831.

**Articolul 2**

(1) Schema de ajutor este alcătuită din două componente, a căror complementaritate asigură atingerea obiectivului menționat la art. 3, după cum urmează:

a) ajutor de stat regional pentru investiții, cu respectarea prevederilor art. 14 din Regulamentul (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din Tratat, cu modificările și completările ulterioare;

b) ajutor *de minimis*, cu respectarea prevederilor Regulamentului (UE) 2023/2831 privind aplicarea articolelor 107 și 108 din Tratatul privind funcționarea Uniunii Europene.

(2) Acordarea ajutoarelor în cadrul acestei scheme se realizează în limita bugetului disponibil, și numai cu respectarea condițiilor și criteriilor prevăzute în prezenta schemă.

(3) Acordarea ajutoarelor în cadrul acestei scheme se va face numai cu respectarea prevederilor următoarelor documente:

a) Programul Tranziție Justă (PTJ) 2021-2027;

b) Regulamentul (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 şi 108 din Tratat, cu modificările și completările ulterioare;

c) Regulamentul (UE) 2023/2831 privind aplicarea articolelor 107 și 108 din Tratatul privind funcționarea Uniunii Europene ajutoarelor *de minimis*;

d) Regulamentul (UE) 2021/1060 de stabilire a dispozițiilor comune privind Fondul european de dezvoltare regională, Fondul social european plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize;

e) Regulamentul (UE) 2021/1056 de instituire a Fondului pentru o tranziție justă;

f) Regulamentul (UE, EURATOM) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021 – 2027;

g) Legea nr. 346/2004 privind stimularea înființării și dezvoltării întreprinderilor mici și mijlocii, cu modificările și completările ulterioare;

h) Legea nr. 186/2013 privind constituirea și funcționarea parcurilor industriale, cu modificările și completările ulterioare;

i) Legea nr. 31/1990 privind societățile comerciale, cu modificările și completările ulterioare;

j) Hotărârea Guvernului nr. 311/2022 privind intensitatea maximă a ajutorului de stat regional în perioada 2022 - 2027 pentru investiții inițiale, cu modificările și completările ulterioare;

k) Hotărârea Guvernului nr. 873/ 2022 pentru stabilirea cadrului legal privind eligibilitatea cheltuielilor efectuate de beneficiari în cadrul operațiunilor finanțate în perioada de programare 2021-2027 prin Fondul european de dezvoltare regională, Fondul social european Plus, Fondul de coeziune și Fondul pentru o tranziție justă;

l) Ordonanța de urgență a Guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă, cu modificările și completările ulterioare;

m) Ordonanța de urgență a Guvernului nr. 122/2020 privind unele măsuri pentru asigurarea eficientizării procesului decizional al fondurilor externe nerambursabile destinate dezvoltării regionale în România, cu modificările și completările ulterioare;

n) Ordonanța de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, cu modificările și completările ulterioare;

o) Ordonanța de urgență nr. 66/2011 privind prevenirea, constatarea şi sancționarea neregulilor apărute în obținerea şi utilizarea fondurilor europene şi/sau a fondurilor publice naționale aferente acestora;

p) Ordonanța de urgență a Guvernului nr. 109/2011 privindguvernanța corporativă a întreprinderilor publice, cu modificările și completările ulterioare

r) Ordonanța de urgență a Guvernului nr. 23/2023 privind instituirea unor măsuri de simplificare și digitalizare pentru gestionarea fondurilor europene aferente Politicii de coeziune 2021-2027, cu modificările și completările ulterioare.

**CAPITOLUL II OBIECTIVUL SCHEMEI**

**Articolul 3**

Obiectivul prezentei scheme de sprijin îl reprezintă dezvoltarea antreprenoriatului și creșterea competitivității IMM-urilor prin acordarea de fonduri nerambursabile pentru sprijinirea investițiilor realizate în infrastructura de sprijin a afacerilor prin dezvoltarea parcurilor industriale, respectiv sprijin pentru înființarea, extinderea, diversificarea și operaționalizarea acestor structuri/infrastructuri regionale și locale de afaceri.

**CAPITOLUL III NECESITATEA IMPLEMENTĂRII SCHEMEI**

**Articolul 4**

(1) Acțiunile finanțate în cadrul PTJ sunt orientate spre atenuarea efectelor negative de natură economică și socială cauzate de tranziția către țintele energetice și climatice ale Uniunii pentru 2030 și o economie neutră din punct de vedere climatic a Uniunii până în 2050 și vizează:

a) Dezvoltarea întreprinderilor și a antreprenoriatului;

b) Sprijinirea tranziției forței de muncă;

c) Energie verde accesibilă și mobilitate nepoluantă;

d) Sprijin pentru ecologizarea și reconversia imobilelor;

e) Investiții productive în întreprinderi mari cu includerea prealabilă a acestora în planurile teritoriale aferente județelor vizate prin program.

(2) Implementarea prezentei scheme va sprijini proiectele prevăzute la alin. (1) lit. a).

**CAPITOLUL IV DOMENIUL DE APLICARE**

**Articolul 5**

(1) Prezenta schemă de sprijin se aplică investițiilor realizate în județele Gorj, Hunedoara/ITI Valea Jiului, Dolj, Galați, Prahova și Mureș, pentru înființarea și operaționalizarea sau extinderea parcurilor industriale, în acord cu prevederile Programului Tranziție Justă 2021-2027.

(2) Pentru apelul de proiecte dedicat instrumentului ITI Valea Jiului din cadrul Priorității 2 - Atenuarea impactului socio-economic al tranziției la neutralitatea climatică în județul Hunedoara a PTJ 2021-2027, zona vizată include doar teritoriul aferent unităților administrativ-teritoriale ce fac parte din ITI Valea Jiului, respectiv Orașul Uricani, Municipiul Lupeni, Municipiul Vulcan, Orașul Aninoasa, Municipiul Petroșani, Orașul Petrila, inclusiv satele aparținătoare de acestea.

(3) Pentru apelul de proiecte aferent Priorității 2- Atenuarea impactului socio-economic al tranziției la neutralitatea climatică în județul Hunedoara, zona geografică vizată exclude teritoriul aferent unităților administrativ-teritoriale ce fac parte din ITI Valea Jiului, menționate la alin. (2).

(4) Investițiile vor fi finanțate prin ajutor de stat regional și ajutor *de minimis* acordate beneficiarului, individual sau în parteneriat.

(5) Prezenta schemă se adresează fondatorilor de parcuri industriale, definiți la art.7 lit. c) din prezenta schema de ajutor, a parteneriatelor încheiate de aceștia precum și parteneriatelor între UAT care deține majoritatea acțiunilor/parților sociale la entitatea care administrează infrastructura de afaceri finanțata și această entitate.

(6) Investiția finanțată prin ajutor de stat regional trebuie menținută în județele care beneficiază de ajutor pentru perioada în care este necesară menținerea caracterului durabil al operațiunii în conformitate cu prevederile art. 65 din Regulamentul (UE) 2021/1060, cu modificările și completările ulterioare, respectiv pe o perioadă de cel puțin cinci ani de la realizarea plății finale/finalizarea investițiilor sau în termenul prevăzut de ajutorul de stat, oricare intervine ultimul, fiind permisă doar utilizarea ocazională în afara acestei zone (ex. utilizarea ocazională a echipamentelor mobile achiziționate prin proiect). Această condiție nu împiedică înlocuirea unei instalații sau a unui echipament care a devenit depășit sau a fost distrus în această perioadă, cu condiția ca activitatea economică să fie menținută în regiunea în cauză pentru perioada minimă relevantă.

(7) Pentru a se exclude acordarea unui avantaj economic indirect întreprinderilor care își desfășoară activitatea în parcul industrial, infrastructura dezvoltată prin prezenta schemă va fi pusă la dispoziția acestora în condiții de piață. Beneficiarul ajutorului (fondatorul/administratorul parcului) are obligația de a stabili prețul pentru închirierea, concesionarea sau utilizarea infrastructurii și a serviciilor conexe la un nivel care să reflecte prețul pieței. Nivelul de piață se va determina, înainte de încheierea contractelor cu întreprinderile care își vor desfășura activitatea în parcul industrial (rezidenții), prin una dintre următoarele metode:

a) printr-o procedură de ofertare deschisă, transparentă și nediscriminatorie;

sau, în absența acesteia,

b) pe baza unui raport de evaluare elaborat de un expert independent, care să ateste conformitatea cu prețurile practicate în zone comparabile pentru infrastructuri similare.

**Articolul 6**

(1) Nu se acordă sprijin financiar pentru activitățile realizate de întreprinderile care își desfășoară activitatea în următoarele sectoare și/sau care vizează următoarele ajutoare:

a) sectorul pescuitului și acvaculturii, care intră în domeniul de aplicare al Regulamentului (UE) nr. 1379/2013 al Parlamentului European și al Consiliului din 11 decembrie 2013 privind organizarea comună a piețelor în sectorul produselor pescărești și de acvacultură, de modificare a Regulamentelor (CE) nr. 1184/2006 și (CE) nr. 1224/2009 ale Consiliului și de abrogare a Regulamentului (CE) nr. 104/2000 al Consiliului, publicat în Jurnalul Oficial al Uniunii Europene, seria L, nr. 354 din 28 decembrie 2013, cu modificările și completările ulterioare. Conform Regulamentului (UE) 2023/2831, ajutorul *de minimis* nu se acordă întreprinderilor care își desfășoară activitatea în domeniul producției primare de produse pescărești și de acvacultură, respectiv întreprinderilor care desfășoară activități de prelucrare și comercializare a produselor pescărești și de acvacultură, în cazul în care cuantumul ajutoarelor este stabilit pe baza prețului sau a cantității de produse achiziționate sau introduse în piață;

b) sectorul producției primare de produse agricole;

c) sectorul prelucrării și comercializării produselor agricole, în următoarele cazuri:

(i) atunci când valoarea ajutoarelor este stabilită pe baza prețului sau a cantității unor astfel de produse achiziționate de la producători primari sau introduse pe piață de întreprinderile respective;

(ii) atunci când ajutoarele sunt condiționate de transferarea lor parțială sau integrală către producătorii primari;

d) ajutoare destinate activităților legate de export către țări terțe sau către alte state membre, respectiv ajutoare direct legate de cantitățile exportate, ajutoare destinate înființării și funcționării unei rețele de distribuție sau destinate altor cheltuieli curente legate de activitatea de export;

e) ajutoare condiționate de utilizarea preferențială a produselor naționale față de produsele importate;

f) ajutoare acordate întreprinderilor aflate în dificultate;

g) pentru facilitarea închiderii minelor de cărbune necompetitive, astfel cum sunt reglementate de Decizia 2010/787/UE a Consiliului din 10 decembrie 2010 privind ajutorul de stat pentru facilitarea închiderii minelor de cărbune necompetitive;

h) sectorul siderurgic, sectorul lignitului și sectorul cărbunelui;

i) sectorul producerii, stocării, transportului și distribuției de energie și pentru infrastructurile energetice;

j) sectorul comunicațiilor în bandă largă;

k) producerea energiei nucleare;

l) producția sau comerțul cu armament, muniție și material de război, în conformitate cu prevederile art. 346 din Tratatul privind funcționarea Uniunii Europene;

m) producerea de energie regenerabilă din biomasă;

n) acordate întreprinderilor în dificultate, așa cum sunt acestea definite la art. 2 punctul 18 din Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, cu modificările și completările ulterioare;

o) dezafectarea sau construirea de centrale nucleare;

p) fabricarea, prelucrarea și comercializarea tutunului și a produselor din tutun;

q) o întreprindere în dificultate, astfel cum este definită la articolul 2 punctul 18 din Regulamentul (UE) nr. 651/2014 al Comisiei ( 5 ), cu excepția cazului în care este autorizată în temeiul unor norme privind acordarea temporară de ajutoare de stat instituite pentru a răspunde unor circumstanțe excepționale sau în temeiul unor norme privind ajutorul de minimis pentru sprijinirea investițiilor care reduc costurile energiei în contextul procesului de tranziție energetică;

r) investițiile legate de producția, prelucrarea, transportul, distribuția, depozitarea sau arderea combustibililor fosili.

(2) Un solicitant care își desfășoară activitatea atât în sectoare/domenii eligibile, cât și în sectoare/domenii neeligibile, așa cum sunt menționate la alin. (1), poate beneficia de finanțare pentru domeniile de activitate eligibile, cu condiția prezentării documentelor contabile care atestă separarea evidenței acestor activități, astfel încât să se asigure că activitățile desfășurate în sectoarele excluse nu beneficiază de ajutoarele acordate în baza prezentei scheme de finanțare. Obligația de separare contabilă a activităților se aplică și în cazul în care beneficiarii desfășoară atât activități economice, cât și activități neeconomice, respectiv cele două tipuri de activități, costurile, finanțarea și veniturile acestora trebuie să poată fi separate în mod clar.

**CAPITOLUL V DEFINIȚII**

**Articolul 7**

În sensul prezentei măsuri, următorii termeni se definesc astfel:

a) "parc industrial = infrastructura de afaceri constituită conform dispozițiilor Legii nr. 186/2013 privind constituirea și funcționarea parcurilor industriale, cu modificările ulterioare;

b) "administratorul parcului industrial" = persoană juridică de drept privat, înființată în condițiile legii de către fondatori cu scopul de a constitui un parc industrial, de a dobândi și deține titlul de parc industrial, eliberat potrivit prevederilor legii de organul de specialitate al administrației publice centrale, respectiv de a gestiona și administra, în conformitate cu Legea nr. 186/2013 cu modificările și completările ulterioare;

c) "fondator" = autoritățile administrației publice locale definite conform Ordonanței de urgență nr. 57/2019 privind Codul administrativ, cu modificările și completările ulterioare, singure sau în parteneriat, care inițiază constituirea unui parc industrial, conform Legii nr.186/2013 cu modificările și completările ulterioare;

d) "infrastructura parcului industrial" = ansamblul de construcții, instalații, sisteme de alimentare cu energie electrică, rețele de telecomunicații, rețele de alimentare cu gaze, rețele de alimentare cu apă, rețele de canalizare, căi de transport, drumuri edificate pe terenul din perimetrul parcului care se află în proprietatea administratorului parcului sau, după caz, a rezidenților parcului, parcări și servicii de internet;

e) "rezident al parcului industrial " = orice operator economic, persoană juridică română și/sau străină, ONG-uri, instituții de cercetare și alte unități care nu au personalitate juridică, care funcționează conform legii și desfășoară activități economice în cadrul parcului industrial;

f) "beneficiari ai ajutorului de stat/*de minimis*" = unități administrativ-teritoriale (singure sau în parteneriat) care beneficiază de sprijin financiar în condițiile prezentei scheme. În sensul prezentei scheme, beneficiarii ajutorului de stat/*de minimis* sunt fondatorii parcului, definiți la lit. c) a prezentului articol. În cazul parteneriatelor se va încheia un singur contract de finanțare, iar beneficiar al ajutorului de stat/*de minimis* sunt membri acordului de parteneriat reprezentați prin va fi liderul de parteneriat;

g) "activitate economică" = orice activitate care constă în furnizarea de bunuri, servicii și/sau lucrări pe o piață;

h) "furnizor și administrator al ajutorului de stat regional și al ajutorului *de minimis*" = Ministerul Investițiilor și Proiectelor Europene, prin intermediul Autorității de Management pentru Programul Tranziție Justă, denumită în continuare AMPTJ;

i) "investiție inițială" = o investiție realizată în conformitate cu prevederile art. 14, coroborat cu art. 2, punctele 49, 51 și 52 din Regulamentul (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, cu modificările și completările ulterioare și cu respectarea prevederilor PTJ;

j) "ajutoare/ajutor de stat " = orice măsură care îndeplinește toate criteriile prevăzute la articolul 107 alineatul (1) din Tratatul privind funcționarea Uniunii Europene;

k) "ajutor regional pentru investiții" = un ajutor regional acordat pentru o investiție inițială;

l) "ajutor *de minimis*" = ajutor limitat conform normelor Uniunii Europene la un nivel care nu distorsionează concurența și/sau comerțul cu statele membre;

m) "întreprindere" = orice entitate care desfășoară o activitate economică, indiferent de statutul său juridic, de modul în care este finanțată sau de existența unui scop lucrativ;

n) "intensitatea ajutorului de stat" = valoarea brută a ajutorului exprimată ca procent din costurile eligibile, înainte de deducerea impozitelor sau a altor taxe. Costurile eligibile se susțin prin documente justificative clare, specifice şi contemporane cu faptele. Taxa pe valoarea adăugată percepută pentru costurile sau cheltuielile eligibile care sunt rambursabile în temeiul legislației fiscale naționale aplicabile nu este luată în considerare la calcularea intensității ajutorului și a costurilor eligibile.;

o) "întreprinderea unică" = toate întreprinderile între care există cel puțin una dintre relațiile următoare:

1. o întreprindere deține majoritatea drepturilor de vot ale acționarilor sau ale asociaților unei alte întreprinderi;
2. o întreprindere are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi;
3. o întreprindere are dreptul de a exercita o influență dominantă asupra altei întreprinderi, în temeiul unui contract încheiat cu întreprinderea în cauză sau în temeiul unei prevederi din actul constitutiv sau din statutul acesteia;
4. o întreprindere care este acționar sau asociat al unei alte întreprinderi și care controlează singură, în baza unui acord cu alți acționari sau asociați ai acelei întreprinderi, majoritatea drepturilor de vot ale acționarilor sau ale asociaților întreprinderii respective. Întreprinderile care întrețin, prin intermediul uneia sau al mai multor întreprinderi, oricare din relațiile la care se face referire la pct. (i)-(iv) sunt considerate la rândul lor întreprinderi unice;

p) "întreprindere în dificultate" = o întreprindere care se regăsește cel puțin într-una din următoarele situații:

1. În cazul unei societăți comerciale cu răspundere limitată (alta decât un IMM care există de mai puțin de trei ani), atunci când mai mult de jumătate din capitalul său social subscris a dispărut din cauza pierderilor acumulate. Această situație survine atunci când deducerea pierderilor acumulate din rezerve (și din toate celelalte elemente considerate în general ca făcând parte din fondurile proprii ale societății) conduce la un rezultat negativ care depășește jumătate din capitalul social subscris. În sensul acestei dispoziții, „societate cu răspundere limitată” se referă în special la tipurile de societăți menționate în anexa I la Directiva 2013/34/UE, iar „capital social” include, dacă este cazul, orice capital suplimentar;
2. În cazul unei societăți comerciale în care unii membrii au răspundere nelimitată pentru datoria societății (alta decât un IMM care există de mai puțin de trei ani), atunci când mai mult de jumătate din capitalul propriu așa cum reiese din contabilitatea societății a dispărut din cauza pierderilor acumulate. În sensul prezentei dispoziții, „o societate comercială în care cel puțin unii dintre asociați au răspundere nelimitată pentru datoriile societății” se referă în special la acele tipuri de societăți menționate în anexa II la Directiva 2013/34/UE;
3. Atunci când întreprinderea face obiectul unei proceduri colective de insolvență sau îndeplinește criteriile prevăzute în dreptul intern pentru ca o procedură colectivă de insolvență să fie deschisă la cererea creditorilor săi;
4. atunci când întreprinderea a primit ajutor pentru salvare și nu a rambursat încă împrumutul sau nu a încetat garanția sau a primit ajutoare pentru restructurare și face încă obiectul unui plan de restructurare.
5. În cazul unei întreprinderi care nu este un IMM, atunci când, în ultimii doi ani:
6. raportul datorii/capitaluri proprii al întreprinderii este mai mare de 7,5

și

b) capacitatea de acoperire a dobânzilor calculată pe baza EBITDA se situează sub valoarea 1,0.

q) "ghidul solicitantului" = reprezintă conform nr. OUG nr. 23/2023 documentul asimilat celui prevăzut la art. 73 alin. (3) din Regulamentul (UE) 2021/1060, cu modificările și completările ulterioare, emis de autoritatea de management care stabilește condițiile acordării sprijinului financiar în cadrul unui apel de proiecte în cadrul Programului Tranziție Justă 2021-2027;

r) "cererea de finanțare" = aplicația depusă de solicitant împreună cu documentele stabilite prin ghidul solicitantului ce se depune în vederea obținerii finanțării în cadrul Programul Tranziției Justă. În cadrul cererii de finanțare este prezentat detaliat proiectul, este argumentată necesitatea lui, sunt prezentate avantajele sale, planul de activități, planul de achiziții, bugetul proiectului, indicatorii de realizare și de rezultat, precum și orice alte elemente necesare, prevăzute în Ghidul solicitantului şi care sunt cuprinse în sistemul informatic MySMIS2021/SMIS2021+; cererea de finanțare este depusă de solicitantul individual sau de liderul de parteneriat, în numele parteneriatului. În cazul parteneriatelor, în cadrul cererii de finanțare (inclusiv anexe) este obligatoriu a se stipula tipul de ajutor și valoarea ajutorului solicitat pentru fiecare membru al parteneriatului;

s) "contract de finanțare" = actul juridic supus regulilor de drept public semnat între AM PTJ pe de o parte, și beneficiarul finanțării nerambursabile în calitate de solicitant individual sau lider de parteneriat desemnat prin acordul de parteneriat pe de altă parte, prin care se stabilesc drepturile și obligațiile corelative ale părților în vederea implementării operațiunilor în cadrul PTJ 2021-2027, condițiile în care se acordă finanțarea solicitată, precum și modalitățile de punere în aplicare a prevederilor contractuale. În cazul parteneriatelor, în cadrul contractelor de finanțare este obligatoriu a se stipula tipul de ajutor și valoarea ajutorului acordat pentru fiecare membru al parteneriatului (lider de parteneriat/partener). În cazul parteneriatelor contractul de finanțare se încheie cu liderul de parteneriat, desemnat prin acordul de parteneriat;

t) "contribuția proprie a beneficiarului la valoarea eligibilă a proiectului" = trebuie să fie într-o formă liberă de ajutor public și poate proveni din surse proprii, credite bancare negarantate de stat, aport al acționarilor, alții decât organisme ale statului, sau din alte surse private. În cazul ajutorului regional, beneficiarul asigură o contribuție financiară de cel puțin 25% din costurile eligibile, conform prevederilor art.14 din Regulamentul (UE) nr. 651/2014 și ale HG nr. 311/2022, cu modificările și completările ulterioare, respectând intensitățile aferente fiecărei regiuni de tranziție conform prevederilor art. 17 alin. (3) al prezentei scheme de ajutor.

u) "relocare" = înseamnă transferul unei activităţi identice sau similare sau a unei părţi a acesteia de la o unitate a uneia dintre părţile contractante la Acordul privind Spaţiul Economic European (unitatea iniţială) către unitatea unei alte părţi contractante la Acordul privind Spaţiul Economic European unde are loc investiţia care beneficiază de ajutor (unitatea care beneficiază de ajutor). Există un transfer în cazul în care produsul sau serviciul de la unitatea iniţială şi de la unitatea care beneficiază de ajutor au cel puţin parţial aceleaşi scopuri, îndeplinesc cerinţele sau necesităţile aceluiaşi tip de clienţi şi se pierd locuri de muncă în activităţi identice sau similare la una din unităţile iniţiale ale beneficiarului din Spaţiul Economic European;

v) ,,declarație unică” = declarație pe propria răspundere a solicitantului, sub incidența prevederilor legale care privesc falsul în declarații și falsul intelectual, prin care acesta declară că a respectat toate cerințele pentru depunerea cererii de finanțare și îndeplinește condițiile de eligibilitate prevăzute în Ghidul Solicitantului și din prezenta schemă și se angajează ca în situația în care proiectul este admis la contractare să prezinte toate documentele justificative pentru a face dovada îndeplinirii condițiilor de eligibilitate, sub sancțiunea respingerii finanțării. Informațiile care țin de îndeplinirea criteriilor de eligibilitate prevăzute de prezenta schemă vor fi actualizate la data semnării contractului (de exemplu: valoarea ajutoarelor primite până la date semnării contractului de finanțare, relocare etc);

w) “perioada de durabilitate” = reprezintă intervalul de timp în care beneficiarul trebuie să mențină investiția. Perioada de durabilitate este de 5 ani și începe să curgă de la momentul efectuării plății finale/finalizarea investițiilor, oricare intervine ultima.

x) “finalizarea investiției/proiectului“ = înseamnă momentul în care furnizorul ajutorului consideră că investiția a fost finalizată, conform prevederilor contractului de finanțare; O investiție finanțată în baza prezentei scheme nu poate fi considerată finalizată dacă nu este efectuată cel puțin o primă plată a ajutorului de stat regional pentru investiții în baza prezentei scheme;

y) "data acordării ajutorului" = este data la care dreptul legal de a primi ajutorul este conferit beneficiarului în conformitate cu regimul juridic național aplicabil; în sensul prezentei scheme, acest moment este data semnării contractului de finanțare, indiferent de data la care ajutorul se plătește beneficiarului respective;

z) "data plății ajutorului" = este data la care beneficiarul intră efectiv în posesia ajutorului;

aa) "activele fixe" = sunt acele active deținute de către instituțiile publice în scopul utilizării lor pe termen lung. Activele fixe includ activele fixe corporale și necorporale, denumite în continuare active corporale și active necorporale;

bb) „active corporale” = sunt active fixe care îndeplinesc cumulativ două condiții: au valoarea de intrare mai mare 2.500 lei și durata normală de utilizare mai mare de un an, acestea pot fi terenuri, instalații, utilaje și echipamente;

cc) „active necorporale” = sunt active fixe care nu au o concretizare fizică sau financiară, care se utilizează pe o perioadă mai mare de un an; ele pot fi brevete, licențe, mărci comerciale, programe informatice, alte drepturi de proprietate intelectuală;

dd) "demararea lucrărilor" = înseamnă fie demararea lucrărilor de construcții în cadrul investiției, fie primul angajament cu caracter juridic obligatoriu de comandă pentru echipamente sau oricare alt angajament prin care investiția devine ireversibilă, în funcție de care are loc primul. Cumpărarea de terenuri și lucrările pregătitoare, cum ar fi obținerea permiselor și realizarea studiilor de fezabilitate, nu sunt considerate drept demarare a lucrărilor;

ee) „proiect mare de investiții” = înseamnă o investiție inițială cu costuri eligibile care depășesc 50 de milioane de euro, calculată la tarifele și cursul de schimb de la data acordării ajutorului;

ff) „aceeași activitate sau o activitate similară” = înseamnă o activitate care face parte din aceeași clasă (cod numeric de patru cifre) a Nomenclatorului statistic al activităților economice NACE a doua revizuire;

gg) „valoarea ajustată a ajutoarelor” = înseamnă valoarea maximă permisă a ajutoarelor pentru un proiect mare de investiții, calculată conform formulei:

valoarea maximă a ajutoarelor = R × (A + 0,50 × B + 0 × C),

unde: R este intensitatea maximă a ajutoarelor aplicabilă în zona respectivă, prevăzută în harta regională aprobată în vigoare la data acordării ajutorului, cu excepția intensității majorate a ajutoarelor pentru IMM-uri; A este partea din costurile eligibile în valoare de 55 de milioane EUR; B este partea din costurile eligibile cuprinsă între 55 de milioane EUR și 110 milioane EUR, iar C este partea din costurile eligibile de peste 110 milioane EUR;

hh) „întreprinderile mici” = au mai puțin de 50 de salariați şi ale căror cifră de afaceri anuală şi/sau bilanţ anual total nu depăşeşte 10 milioane EUR, echivalent în lei, conform prevederilor Anexei I la Regulamentul (UE) nr. 651/2014;

ii) „întreprinderile mijlocii” = au mai puțin de 250 de salariaţi şi ale căror cifră de afaceri anuală nu depășește 50 milioane euro, echivalent în lei şi/sau ale căror bilanţ anual total nu depăşeşte echivalentul în lei a 43 milioane euro, conform prevederilor Anexei I la Regulamentul (UE) nr. 651/2014;

jj) „întreprinderi mari” = înseamnă întreprinderile care nu îndeplinesc criteriile prevăzute în Anexa I la Regulamentul (UE) nr. 651/2014. Unitățile și instituțiile de drept public, conform prevederilor Legii nr. 346/2004 cu modificările și completările ulterioare, sunt considerate întreprinderi mari, iar cuantumul intensității ajutorului de stat regional se va stabili în consecință. De asemenea, următoarele tipuri de solicitanți se încadrează în categoria întreprinderilor mari: Autorități ale administrației publice locale precum și parteneriatele dintre autorități ale administrației publice locale și orice alte entități, conform prevederilor art. 3 alin. (4) al Anexei I la Regulamentul (UE) nr. 651/2014;

kk) „acordul de parteneriat” = este documentul încheiat între fondatori sau între UAT, în calitate de fondator, care deține majoritatea acțiunilor/parților sociale la entitatea care administrează infrastructura de afaceri finanțata și această entitate, până cel târziu la data depunerii cererii de finanțare, prin care se stabilesc drepturile si obligațiile parților semnatare, contribuția financiara proprie a fiecărei părți la bugetul proiectului, precum si aspecte legate de ajutorul de stat/*de minimis* (repartizare, drepturi și obligații aferente părților în vederea implementării operațiunilor, inclusiv în ceea ce privește îndeplinirea obligațiilor stipulate în OUG nr. 77/2014, contribuţia financiară proprie a fiecărei părţi la bugetul proiectului, repartizarea ajutorului de stat/ *de minimis*, dacă este cazul, inclusiv obligațiile în caz de stopare și recuperare a ajutorului de stat/*de minimis*, după caz etc), dar și responsabilitățile ce revin fiecărei părți în implementarea activităților aferente proiectului finanțat din fonduri europene nerambursabile. Ȋn conformitate cu prevederile art. 2 lit. q) din OUG nr. 133/2021 privind gestionarea financiară a fondurilor europene pentru perioada de programare 2021-2027, alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă;

ll) ,,liderul de parteneriat” = reprezintă un organism public care iniţiază un proiect, solicită finanţare pentru acesta în scopul implementării în asociere cu alte entităţi şi semnează contractul de finanţare;

mm) cheltuieli eligibile = cheltuieli realizate de către un beneficiar și pentru care se poate acorda ajutor în baza prezentei scheme;

nn) cheltuieli neeligibile = cheltuieli care nu îndeplinesc criteriile de eligibilitate pentru a fi finanțate potrivit prevederilor prezentei scheme;

oo) „microîntreprindere” = are mai puțin de 10 salariați și o cifră de afaceri anuală şi/sau bilanţ anual total care nu depășește 2 milioane euro, echivalent în lei, conform prevederilor anexei I la Regulamentul (UE) nr. 651/2014;

pp) „solicitant” = unitatea administrativ- teritorială individuală sau liderul de parteneriat, în cazul parteneriatelor, care solicită ajutor în baza prezentei scheme. Liderul de parteneriat solicită ajutor atât pentru sine cât și pentru membrii de parteneriat. Solicitanții individuali și liderii parteneriatelor ale căror cereri de finanțare sunt selectate pentru finanțare în baza prezentei scheme și care încheie un contract de finanțare cu AM PTJ, în condițiile prezentei scheme, precum și membrii parteneriatelor, dobândesc calitatea de beneficiari.

**CAPITOLUL VI SOLICITANT**

**Articolul 8**

(1) Pot beneficia de ajutor de stat regional/ *de minimis* acordat în baza prezentei scheme următoarele categorii de solicitanți, individual sau în parteneriat:

a) Unități administrativ - teritoriale - judeţul, municipiul, oraşul, comuna (din mediul urban și rural din județul în care se implementează apelul, definite conform Ordonanței de urgență nr. 57/2019 privind Codul administrativ, cu modificările și completările ulterioare;

1. Parteneriate între entitățile menționate la litera a) , respectiv intre UAT-uri care dețin majoritatea acțiunilor/părților sociale la entitatea care administrează infrastructura de afaceri finanțată **și** această entitate cu rol de administrator.

Unitățile administrativ-teritoriale (din mediul urban sau rural) pot depune cereri de finanțare în parteneriat cu o altă unitate administrativ-teritorială (din mediul urban și / sau rural).

(2) În cazul parteneriatelor se va completa un acord de parteneriat care va include toate elementele solicitate, conform definiției din prezenta schemă, iar solicitantul ajutorului de stat și, după caz, al ajutorului *de minimis* ce se poate acorda în baza schemei este beneficiarul (individual sau în calitate de lider de parteneriat, caz în care solicită ajutor pentru sine și pentru membrii de parteneriat).

(3) Proiectele eligibile în cadrul acestor apeluri de proiecte, UAT-urile se supun regulilor privind ajutorul de stat, respectiv ale ajutorului naţional regional pentru investiţii pentru intreprinderi mari. Indiferent de forma de organizare a solicitantului, acesta este considerat întreprindere și se încadrează în categoria întreprindere mare.

(4) Vor avea calitatea de beneficiar al prezentei scheme întreprinderile care îndeplinesc prevederile art. 10-11 din prezenta schemă.

(5) Pentru acordarea ajutorului de stat/*de minimis* prevăzut de prezenta schemă, în cazul parteneriatelor, analiza eligibilității fiecărui solicitant beneficiar de ajutor de stat/*de minimis*, respectiv verificarea tuturor condițiilor de eligibilitate, se va realiza la nivel individual (atât pentru liderul de parteneriat, cât și pentru fiecare partener).

**Articolul 9**

Beneficiarii pot depune proiecte individual și în parteneriat.

**CAPITOLUL VII CONDIȚII DE ELIGIBILITATE A BENEFICIARILOR**

**Articolul 10**

(1) La data depunerii cererii de finanțare și pe perioada de evaluare, selecție și contractare solicitantul și/sau reprezentantul său legal nu trebuie să se încadreze în niciuna din următoarele situații:

a) se află în stare de faliment/ insolvență sau face obiectul unei proceduri de lichidare sau de administrare judiciară, a încheiat acorduri cu creditorii (în cadrul procedurilor anterior menționate), și-a suspendat activitatea economică sau face obiectul unei proceduri în urma acestor situații sau se află în situații similare în urma unei proceduri de aceeași natură prevăzute de legislația sau de reglementările naționale;

b) face obiectul unei proceduri legale pentru declararea sa într-una din situațiile enumerate la lit. a);

c) este subiectul unei decizii de recuperare a unui ajutor de stat ce nu a fost deja executată și creanța nu a fost integral recuperată, anexându-se dovezi în acest sens;

d) a primit ajutor pentru salvare și nu a rambursat încă împrumutul sau nu a încetat garanția sau a primit ajutoare pentru restructurare și face încă obiectul unui plan de restructurare;

e) este încadrat în categoria întreprinderilor în dificultate, așa cum a fost definită la art. 7, litera p);

f) a fost găsit vinovat, printr-o hotărâre judecătorească definitivă, pentru comiterea unei fraude/infracțiuni referitoare la obținerea și utilizarea fondurilor europene și/sau a fondurilor publice naționale aferente acestora, în conformitate cu prevederile Legii nr. 286/2009 privind Codul penal, cu modificările și completările ulterioare;

(2) Solicitantul sau reprezentantul legal al solicitantului care își exercită atribuțiile de drept la data depunerii cererii de finanțare și pe perioada procesului de evaluare, selecție și contractare nu se află într-una din situațiile de mai jos:

a) este subiectul unui conflict de interese, definit în conformitate cu prevederile naționale/ comunitare în vigoare, sau se află într-o situație care are sau poate avea ca efect compromiterea obiectivității și imparțialității procesului de evaluare, selecție, contractare și implementare a proiectului;

b) se află în situația de a induce grav în eroare autoritatea de management și/sau prepușii acesteia sau comisiile de evaluare și selecție, prin furnizarea de informații incorecte în cadrul prezentului apel de proiecte sau al altor apeluri de proiecte derulate pentru finanțare în cadrul altor programe cu finanțare europeană/națională;

c) se află în situația de a încerca/ de a fi încercat să obțină informații confidențiale sau să influențeze comisiile de evaluare și selecție sau autoritatea de management și/sau prepușii acesteia pe parcursul procesului de evaluare și selecție a prezentului apel de proiecte sau a altor apeluri de proiecte derulate în cadrul unor programe cu finanțare europeană/națională;

d) a suferit condamnări definitive în cauze referitoare la obținerea și utilizarea fondurilor europene și/sau a fondurilor publice naționale aferente acestora, inclusiv condamnări definitive datorate unei conduite profesionale îndreptate împotriva legii, decizie formulată de o autoritate de judecată ce are forță de res judicata.

(3) La data depunerii cererii de finanțare, pe parcursul perioadei de evaluare, selecție, contractare și implementare, precum și pe perioada de minimum 5 ani de la data previzionată pentru efectuarea plății finale în cadrul proiectului sau în termenul prevăzut de normele privind ajutorul de stat/*de minimis*, oricare intervine ultimul, solicitantul deține, cu respectarea dispozițiilor Ordonanței de urgență a Guvernului nr. 23/2023 privind instituirea unor măsuri de simplificare și digitalizare pentru gestionarea fondurilor europene aferente Politicii de coeziune 2021-2027, cu modificările și completările ulterioare, un drept real principal asupra imobilului, obiect al proiectului identificat ca locul de implementare a proiectului, în condițiile prevăzute de ghidul solicitantului cu privire la tipurile de proiecte ce pot fi finanțate, cu privire la necesitatea obținerii autorizației de construire, după caz, în conformitate cu prevederile Legii nr. 50/1991 privind autorizarea executării lucrărilor de construcții, republicată, cu modificările și completările ulterioare.

(4) Bunurile imobile care fac obiectul cererii de finanțare trebuie să îndeplinească, în mod cumulativ, nu mai târziu de semnarea contractului de finanțare/emiterea deciziei de finanțare, după caz, următoarele condiții:

a) să fie libere de orice sarcini sau interdicții incompatibile cu realizarea activităților proiectului;

b) să nu facă obiectul unor garanții, cesionări și nici a unei alte forme de sarcini care ar putea afecta dreptul invocat;

c) să nu facă obiectul unor litigii având ca obiect dreptul invocat de către solicitant pentru realizarea proiectului, aflate în curs de soluționare la instanțele judecătorești;

d) să nu facă obiectul revendicărilor potrivit unor legi speciale în materie sau dreptului comun.

(5) Condițiile menționate la alin. (4) trebuie să acopere inclusiv perioada de implementare și de durabilitate a proiectului/investiției.

(6) În situația în care titlul de parc industrial a fost obținut anterior depunerii cererii de finanțare, solicitantul finanțării nu are obligația depunerii documentelor care să probeze îndeplinirea condițiilor prevăzute la alin. (4).

(7) Solicitantul va asigura respectarea prevederilor PTJ și a prevederilor legale aplicabile privind dreptul legal de a realiza activitățile în cadrul proiectului, caracterul durabil al operațiunii și menținerea investiției, conform art. 65 din Regulamentul (UE) nr. 2021/1060, cu modificările și completările ulterioare, și a prevederilor Ordonanței de urgență a Guvernului nr. 23/2023 privind instituirea unor măsuri de simplificare și digitalizare pentru gestionarea fondurilor europene aferente Politicii de coeziune 2021-2027, cu modificările și completările ulterioare, având ca obiect de reglementare drepturile asociate imobilului/imobilelor investiției și regimul sarcinilor asociate si care sunt detaliate in Ghidul Solicitantului.

(8) În situația în care, în etapa de contractare, dar nu mai târziu de semnarea contractului de finanțare, solicitantul nu demonstrează că este titularul dreptului real principal, cererea de finanțare este respinsă.

(9) Dacă la data depunerii cererii de finanțare titlul de parc industrial nu a fost emis, beneficiarul se obligă ca, până la ultima plată, să depună la AM PTJ dovada obținerii acestuia.

(10) Solicitantul se angajează și demonstrează că poate să suporte din surse proprii sau din surse atrase care nu fac obiectul niciunui alt ajutor, cofinanțarea prevăzută în prezenta schemă și în Ghidul solicitantului pentru cheltuielile eligibile, neeligibile, suplimentare (după caz) generate de proiect pe parcursul implementării și costurile implicate de asigurarea caracterului durabil al proiectului. Acest angajament se demonstrează prin depunerea de către solicitant (lider și parteneri, după caz) a hotărârii consiliului județean/consiliului local cu privire la implementarea proiectului și aprobarea cheltuielilor cu privire la proiect, cofinanțare eligibilă, costuri neeligibile și alte costuri conexe procesului de implementare a proiectului.

(11) Solicitantul şi/sau reprezentantul său legal, după caz, nu se încadrează în niciuna din situațiile de excludere în conformitate cu Declarația unică anexă la Ghidul solicitantului.

(12) Pe lângă situațiile de excludere din cadrul Declarației unice se regăsesc și situații de angajament pentru care declarația respectivă și transmiterea cererii de finanțare în MYSMIS reprezintă angajamentul ferm al solicitantul pe întregul proces de evaluare, selecție, contractare, implementare, durabilitate. Orice acțiune a solicitantului care poate fi interpretată în sensul unui act de administrare/dispoziție care ar putea contraveni celor angajate prin declarația unică poate conduce la respingerea proiectului de la finanțare/rezilierea contractului de finanțare, după caz.

**Articolul 11**

(1) Solicitantul trebuie să se regăsească în următoarele situații la momentul contractării:

a) în cazul solicitantului pentru care au fost stabilite debite în sarcina sa, ca urmare a măsurilor legale întreprinse de autoritatea de management, acesta va putea încheia contractul de finanțare în următoarele situații:

(i) recunoaște debitul stabilit în sarcina sa de AMPTJ și îl achită integral, atașând dovezi în acest sens, cu excepția proiectelor aflate în implementare, pentru care recunoaște debitul stabilit și îl achită integral sau își exprimă acordul cu privire la stingerea acestuia din valoarea cererilor de rambursare ulterioare, aferente proiectului în cadrul căruia a fost constatat, cu excepția situației prevăzute la art. 10 alin.(1) lit. c);

(ii) a contestat în instanță notificările/procesele - verbale/ notele de constatare a unor debite şi, prin decizie a instanțelor de judecată, s-a dispus suspendarea executării, anexând dovezi în acest sens;

(iii) și-a achitat obligațiile de plată nete către bugetul de stat și respectiv bugetul local, în cuantumul stabilit de legislația în vigoare și nu are fapte înscrise în cazierul fiscal legate de cauze referitoare la obținerea și utilizarea fondurilor europene și/sau a fondurilor publice naționale;

(iv) deține dreptul legal de a desfășura activitățile prevăzute în cadrul proiectului.

b) Situațiile de la punctele (i) și (ii) de mai sus nu se aplică contractelor de finanțare pentru care s-a acordat ajutor de stat/ *de minimis*; în acest caz, deciziile de recuperare a ajutoarelor de stat trebuie să fie executate și creanțele recuperate integral, inclusiv dobânda de recuperare aferentă.

(2) Solicitanții (entități individuale/lider de parteneriat/membrii de parteneriat) care sunt subiectul unei decizii de recuperare a unui ajutor de stat/*de minimis* ce nu a fost deja executată și ajutorul nu a fost integral recuperat, inclusiv dobânda aferentă, nu sunt eligibili pentru a primi finanțare în cadrul prezentei măsuri.

(3) În cazul proiectelor depuse în parteneriat condițiile de eligibilitate se aplica atât liderului de parteneriat, cât și tuturor partenerilor.

**CAPITOLUL VIII CONDIȚII DE ELIGIBILITATE A PROIECTELOR**

**Articolul 12**

(1)**Pentru a fi eligibile**, proiectele trebuie să îndeplinească următoarele condiții cumulative:

1. Nu includ activități care au făcut parte dintr-o operațiune care este relocată în conformitate cu art. 66 sau care ar constitui un transfer al unei activități productive în conformitate cu articolul 65 alineatul (1) litera (a) din Regulamentul (UE) 2021/1060, cu modificările și completările ulterioare;
2. Nu includ activități care au făcut sau ar fi trebuit să facă obiectul unei proceduri de recuperare în urma transferului unei activități de producție în afara zonei vizate de apel și nu include activități/investiții asupra unor obiective de investiție aflate în perioada de durabilitate/ de garanție a altor finanțări europene și/sau de la bugetul de stat;
3. Nu includ activități care fac în mod direct obiectul unui aviz motivat al Comisiei cu privire la o încălcare în temeiul art. 258 din TFUE care pune în pericol legalitatea și regularitatea cheltuielilor sau desfășurarea acestuia;
4. Respectă reglementările naționale şi comunitare privind eligibilitatea cheltuielilor, promovarea egalității de şanse şi politica nediscriminatorie, dezvoltarea durabilă, DNSH, drepturile fundamentale și Carta drepturilor fundamentale a Uniunii Europene, accesibilitatea pentru persoanele cu dizabilități, în conformitate cu art. 9 din Convenția ONU privind drepturile persoanelor cu dizabilități, tehnologia informaţiei; achizițiile publice, acolo unde este cazul; informare şi publicitate; ajutorul de stat, ajutorul *de minimis* precum şi orice alte prevederi legale aplicabile fondurilor europene structurale și de investiții, după caz;
5. Proiectul prevede asigurarea imunizării la schimbările climatice a investițiilor care includ construcții ce au o durată de viață preconizată de cel puțin cinci ani în conformitate cu metodologia descrisă in Comunicarea Comisiei Europene privind Orientările tehnice referitoare la imunizarea infrastructurii la schimbările climatice în perioada 2021-2027 (2021/C 373/01);
6. Proiectul a parcurs etapele de evaluare a impactului din punct de vedere al protecției mediului, fiind emis actul de reglementare de mediu al autorității publice competente pentru protecția mediului cu privire la desfășurarea procedurii de evaluare de mediu, în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Ordinului nr. 269/2020 sau Clasarea notificării;
7. Activitățile propuse prin proiect, investițiile, trebuie să facă dovada viabilității proiectului de investiții și a eficienței economice, pe baza studiului de fezabilitate/documentației de avizare a lucrărilor de intervenții și a planului de afaceri, dovedind atragerea de investiții noi cu impact pozitiv în economia locală și/sau regională;
8. Proiectul trebuie să cuprindă, în mod obligatoriu, o investiție inițială în active corporale, finanțabilă prin ajutor de stat regional, în condițiile prevăzute de prezenta schemă și de Ghidul solicitantului aferent apelului de proiecte în cadrul căruia se solicită finanțare. Este opțională includerea în proiect a investițiilor în active necorporale finanțabile prin ajutor de stat regional sau a investițiilor finanțabile prin ajutor *de minimis*;
9. Proiectul se referă la investiții pentru care nu au fost demarate lucrările înainte de depunerea cererii de finanțare, respectiv fie nu au fost demarate lucrările de construcții în cadrul investiției, fie nu a fost încheiat primul angajament cu caracter juridic obligatoriu de comandă pentru echipamente sau orice alt angajament prin care investiția devine ireversibilă, cu excepția celor referitoare la cheltuielile stabilite prin art. 30, alin 1), lit. i) și art. 31 alin. (1), lit. a, pct. i, lit. b, c , d și alin (2);
10. Proiectul nu a mai beneficiat de finanțare publică, în ultimii 5 ani înainte de data depunerii cererii de finanțare, pentru același tip de activități realizate asupra aceleiași infrastructuri/aceluiași segment de infrastructură şi nu beneficiază de fonduri publice din alte surse de finanțare;
11. Investiția să fie realizată în zona geografică de intervenție a PTJ, respectiv parcul industrial trebuie să fie localizat într-unul din următoarele județe: Hunedoara, Gorj, Dolj, Galați, Prahova, Mureș, cu respectarea prevederilor de la art. 5 din prezenta schemă;
12. În cazul apelului de proiecte pentru ITI Valea Jiului, locația de implementare a investiției este exclusiv cea asociată microregiunii Valea Jiului, în conformitate cu prevederile HG nr. 901/2022 privind aprobarea Strategiei de dezvoltare economică, socială și de mediu a Văii Jiului, pentru perioada 2022-2030, respectiv Orașul Uricani, Municipiul Lupeni, Municipiul Vulcan, Orașul Aninoasa, Municipiul Petroșani, Orașul Petrila, inclusiv satele aparținătoare;
13. Proiectul nu include activități în domenii excluse din domeniul de aplicare al ajutoarelor de stat regionale în conformitate cu prevederile Regulamentului (UE) nr. 651/2014, al Regulamentului (UE) 2023/2831 privind aplicarea articolelor 107 și 108 din Tratatul privind funcționarea Uniunii Europene ajutoarelor *de minimis*, cu modificările și completările ulterioare, al Regulamentului (UE) 2021/1056 [de instituire a Fondului pentru o tranziție justă](https://eur-lex.europa.eu/legal-content/RO/AUTO/?uri=celex:32021R1056), precum și cele excluse prin analiza DNSH (Do No Significant Harm) a Programului Tranziție Justă 2021-2027;
14. Solicitantul își va asuma prin declarația unică depusă odată cu cererea de finanțare că va prioritiza la selecție rezidenții pe cei a cărora obiectul de activitate se va încadra în domeniile prioritare pentru programul tranziției justă, în domeniile de specializare inteligentă identificate în domeniile din strategiile regionale de specializare inteligentă. Acest aspect va fi verificat pe perioada de durabilitate a investiției;
15. Perioada de realizare a activităților proiectului nu va depăși data de 31 decembrie 2029;
16. Valoarea finanțării nerambursabile solicitate (ajutor de stat + ajutor *de minimis*) pentru un proiect este de minimum 1.000.000 euro şi maximum valoarea alocată fiecărei priorități, echivalent în lei la cursul de schimb InforEuro valabil la data începerii depunerii proiectelor in cadrul apelurilor de proiecte. Categoriile de cheltuieli eligibile care beneficiază de finanțare prin prezenta schemă sunt enumerate distinct la art. 30 și 31.
17. Valoarea efectivă a ajutorului de stat/*de minimis* acordat se va recalcula la data acordării acestuia folosind cursul valutar InforEuro valabil la data semnării contractului de finanțare. Un proiect trebuie să includă obligatoriu o investiție în active corporale, finanțabile prin ajutor de stat regional (componenta de ajutor regional).

(2) Nu sunt eligibile:

1. proiectele care includ doar investiții în active necorporale finanțabile prin ajutor de stat regional și/sau investiții finanțabile doar prin ajutor *de minimis;*
2. proiectele în cazul cărora activitățile au fost demarate înaintea semnării contractului de finanțare, cu excepția celor referitoare la cheltuielile stabilite prin art. 30, alin 1), lit. i) și art. 31 alin. (1), lit.a, pct. i, lit. b, c , d și alin (2). Investiția inițială trebuie menținută în regiunea vizată de program pe toată perioada de implementare și durabilitate a proiectului/investiției, respectiv 5 ani de la finalizarea proiectului/investiției.

**Articolul 13**

(1)Ajutorul de stat regional, respectiv ajutorul *de minimis* se vor acorda dacă sunt îndeplinite condițiile prevăzute în prezenta schemă şi în Ghidul solicitantului aferent apelului de proiecte în cadrul căruia se solicită finanțare. Ghidul solicitantului aferent apelului de proiecte în cadrul căruia solicită finanţare poate să prevadă și alte condiții suplimentare, care nu aduc atingere celor prevăzute de prezenta schemă sau altor reglementări relevante în domeniul ajutorului de stat/*de minimis*.

(2) Verificarea condițiilor de eligibilitate aferente beneficiarului (individual/lider de parteneriat/partener) și ale proiectului, precum și a cheltuielilor eligibile propuse spre finanțare se realizează de către furnizorul ajutorului înainte de acordarea finanțării nerambursabile.

**Articolul 14**

Autoritatea de Management pentru Programul Tranziție Justă 2021-2027, îşi rezervă dreptul de a nu achita/acorda ajutor de stat regional sau ajutor *de minimis* sau de a solicita recuperarea ajutoarelor deja acordate, în cazul în care documentele şi informațiile depuse, ce au stat la baza încheierii contractului de finanţare, furnizate de către beneficiar se dovedesc a fi incorecte sau false. În situaţia în care AM PTJ intră în posesia unor noi date, informații în legătură cu date şi informații ce au stat la baza încheierii contractului de finanțare, determinând verificarea acestora din perspectiva corectitudinii şi / sau completitudinii lor, AM PTJ suspendă plata pe perioada reanalizării noilor date/informații.

**Articolul 15**

Pentru a fi selectat spre finanțare, solicitantul/partenerul și proiectul propus trebuie să îndeplinească toate condițiile menționate în prezenta schemă, precum și toate condițiile specifice detaliate în Ghidul Solicitantului.

**CAPITOLUL IX DURATA**

**Articolul 16**

(1)  Schema se aplică de la data publicării în Monitorul Oficial al României, Partea I, până la 31 decembrie 2028, în limita bugetului alocat.

(2)  Plățile se vor realiza în conformitate cu prevederile contractului de finanțare pentru cheltuielile eligibile efectuare de către beneficiar până la data de 31 decembrie 2029, în limita bugetului alocat.

**CAPITOLUL X BUGETUL SCHEMEI ȘI NUMĂRUL ESTIMAT DE BENEFICIARI**

**Articolul 17**

1. Sursa de finanțare o reprezintă fonduri din Fondul pentru tranziție justă (FTJ) alocate prin PTJ 2021-2027, în cadrul acțiunii "Dezvoltarea întreprinderilor și a antreprenoriatului". Alocările indicative reprezintă alocări maxime pentru județ în cadrul apelurile de proiecte, după cum urmează:

|  |  |
| --- | --- |
| Titlu Apel | Alocare indicativă (euro)  (UE+BS)\* |
| Sprijin pentru infrastructura de afaceri – Parcuri industriale, PTJ - Prioritatea 1 Gorj | 21,000,000 |
| Sprijin pentru infrastructura de afaceri – Parcuri industriale, PTJ - Prioritatea 2 Hunedoara | 13,650,000 |
| Sprijin pentru infrastructura de afaceri – Parcuri industriale, PTJ - Prioritatea 2 Hunedoara, PTJ - Prioritatea 2 Hunedoara ITI Valea Jiului | 7,350,000 |
| Sprijin pentru infrastructura de afaceri – Parcuri industriale, PTJ - Prioritatea 3 Dolj | 21,000,000 |
| Sprijin pentru infrastructura de afaceri – Parcuri industriale, PTJ - Prioritatea 4 Galați | 10,500,000 |
| Sprijin pentru infrastructura de afaceri – Parcuri industriale, PTJ - Prioritatea 5 Prahova | 10,500,000 |
| Sprijin pentru infrastructura de afaceri – Parcuri industriale, PTJ - Prioritatea 6 Mureș | 14,000,000 |
| Total alocare indicativă apeluri | 98,000,000 |

\*Alocările sunt compuse din contribuția Fondului pentru Tranziție Justă (85%) și contribuția de la Bugetul de stat (15%). Alocarea în euro a apelului de proiecte se transformă în lei pentru introducerea datelor în SMIS la cursul InforEuro valabil la data lansării apelului de proiecte.

(2) Repartizarea anuală, orientativă, a sumelor alocate pentru schema de ajutor de stat și *de minimis* în funcție de sursa de finanțare este următoarea, în euro:

|  |  |  |  |  |  |  |
| --- | --- | --- | --- | --- | --- | --- |
|  |  | 2025 | 2026 | 2027 | 2028 | Total |
| Ajutor de stat regional | Buget Total | 4.410.000 | 55.566.000 | 23.814.000 | 4.410.000 | 88.200.000 |
| FTJ | 3.748.500 | 47.231.100 | 20.241.900 | 3.748.500 | 74.970.000 |
| Ajutor de minimis | Buget Total | 490.000 | 6.174.000 | 2.646.000 | 490.000 | 9.800.000 |
| FTJ | 416.500 | 5.247.900 | 2.249.100 | 416.500 | 8.330.000 |

(3) La valoarea cheltuielilor eligibile asociate fiecărei componente a proiectului, se aplică intensitatea ajutorului de stat, în conformitate cu harta ajutoarelor regionale respectiv plafonul *de minimis*, după cum urmează:

|  |  |  |
| --- | --- | --- |
| Prioritate | Intensitate ajutor de stat întreprinderi mari | Intensitate ajutor *de minimis* |
| Prioritatea 1 Gorj | 70% | 100% |
| Prioritatea 2 Hunedoara | 50% | 100% |
| Prioritatea 2 Hunedoara ITI Valea Jiului | 50% | 100% |
| Prioritatea 3 Dolj | 70% | 100% |
| Prioritatea 4 Galați | 70% | 100% |
| Prioritatea 5 Prahova | 70% | 100% |
| Prioritatea 6 Mureș | 50% | 100% |

\**În conformitate cu prevederile Hotărârii Guvernului nr. 311/2022 privind intensitatea maximă a ajutorului de stat regional în perioada 2022-2027 pentru investiții inițiale, cu modificările și completările ulterioare.*

(4) Având în vedere că prevederile în vigoare ale Regulamentului (UE) nr. 651/2014 sunt valabile până la data de 31 decembrie 2026, AM PTJ, în calitatea sa de inițiator și furnizor al schemei de ajutor de stat regional și *de minimis*, se obligă să actualizeze prezenta schemă conform reglementărilor europene privind ajutorul de stat regional în vigoare după data de 31 decembrie 2026 și să solicite în prealabil avizul Consiliului Concurenței asupra respectivelor modificări. Toate ajutoarele de stat regional acordate, începând cu data de 1 ianuarie 2027, în baza prezentei scheme, vor respecta condițiile stabilite de reglementările europene privind ajutorul de stat regional aplicabile la acel moment. Aceste obligații apar și în cazul modificării Regulamentului (UE) nr. 651/2014 înainte de data de 1 ianuarie 2027.

(5) Numărul estimat al beneficiarilor (individual sau parteneriat) acestei măsuri este de 28 beneficiari pentru ajutor de stat regional și 28 beneficiari pentru ajutorul *de minimis*.

**CAPITOLUL XI MODALITATEA DE ACORDARE A AJUTORULUI DE STAT ȘI *DE MINIMIS***

**Articolul 18**

(1) În cadrul prezentei scheme, valoarea finanțării nerambursabile ce poate fi acordată pentru un proiect sub formă de ajutor de stat regional și ajutor *de minimis*, după caz, este de minimum 1.000.000 euro, iar valoarea maximă nerambursabilă este reprezentată de alocarea indicativă prevăzută la art. 17alin. (1).

(2) Finanțarea nerambursabilă maximă acordată ca ajutor de stat (calculată ca procent din valoarea cheltuielilor eligibile finanțabile prin ajutor de stat regional), respectiv finanțarea nerambursabilă maximă acordată ca ajutor *de minimis* (calculată ca procent din valoarea cheltuielilor eligibile finanțabile prin ajutor *de minimis*) aferente proiectului nu trebuie să depășească intensitatea maximă admisă prevăzută la art. 17 alin. (3), în funcție de județul în care se implementează proiectul.

(3)  În cadrul prezentei scheme, finanțarea nerambursabilă (grant) pentru realizarea proiectului propus prin cererea de finanțare, se va acorda fiecărui beneficiar în corelare directă cu cheltuielile realizate în mod individual de către fiecare dintre aceștia (atât pentru entitățile individuale, cât și pentru liderul de parteneriat, respectiv pentru partener, în cazul parteneriatelor).

(4)  Este obligatorie realizarea prin proiect a unei investiții inițiale, așa cum a fost definită la art. 7 lit. i), cu respectarea condițiilor prevăzute de Ghidul Solicitantului aferent apelului de proiecte în cadrul căruia se solicită finanțare.

(5)  Ajutorul de stat regional se acordă în limita intensităților maxime aprobate prin Hotărârea Guvernului nr. 311/2022 privind intensitatea maximă a ajutorului de stat regional în perioada 2022-2027 pentru investițiile inițiale, cu modificările și completările ulterioare și în condițiile art. 14, alin. (14) din Regulamentului (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, cu modificările și completările ulterioare.

(6)  Ajutorul se acordă sub formă de asistență financiară nerambursabilă ca grant direct.

(7)  Valoarea ajutorului de stat și *de minimis* va fi exprimată în numerar, ca sumă brută, înainte de orice deducere de impozit sau de orice altă taxă. În cazul ajutorului de stat regional, taxa pe valoarea adăugată percepută pentru costurile sau cheltuielile eligibile care sunt rambursabile în temeiul legislației fiscale naționale aplicabile nu este luată în considerare la calcularea intensității ajutorului și a costurilor eligibile.

(8)  Ajutoarele de stat și *de minimis* se consideră acordate la data semnării contractului de finanțare, indiferent de data la care ajutoarele se plătesc întreprinderii respective.

(9)  Costurile eligibile trebuie să fie susținute prin documente justificative care trebuie să fie clare, specifice și contemporane cu faptele.

(10)  Ajutoarele de stat și *de minimis* se acordă proiectelor selectate la finanțare, în baza cererii de finanțare, elaborată în conformitate cu elementele prevăzute în Ghidul solicitantului, cu toate anexele necesare.

**Articolul 19**

În cazul în care proiectul conține atât investiții inițiale finanțabile prin ajutor de stat regional, cât și investiții finanțabile prin ajutor *de minimis*, procentele aferente intensității maxime admise pentru fiecare componentă se aplică la valoarea cheltuielilor eligibile finanțabile prin componenta respectivă.

**Articolul 20**

În cadrul prezentei scheme, ajutorul *de minimis* se acordă sub formă de finanțare nerambursabilă (grant) de maximum 300.000 euro, pentru categoriile de cheltuieli eligibile menționate la art. 31, cu condiția ca toate sumele utilizate să fie brute, înainte de orice deducere de impozite și taxe și să respecte, dacă este cazul, următoarele plafoane și condiții:

a)  valoarea totală a ajutoarelor *de minimis* (luând în calcul și ajutorul *de minimis* acordat în baza prezentei scheme) acordate solicitantului de către un stat membru, întreprindere unică, așa cum este definită aceasta la art. 7 lit. o), nu poate depăși echivalentul în lei a 300.000 euro în nicio perioadă de 3 ani (ultimii 3 ani), iar în cadrul proiectului valoarea ajutorului *de minimis* nu poate fi mai mare de 300.000 euro. În cazul în care solicitantul face parte dintr-o întreprindere unică, pentru verificarea îndeplinirii plafonului de maximum 300.000 euro anterior menționat, se vor lua în considerare ajutoarele *de minimis* acordate întreprinderii unice. Anterior acordării ajutorului *de minimis* în baza prezentei scheme, trebuie luată în considerare valoarea totală a ajutoarelor *de minimis* acordate în ultimii 3 ani, faptul că suma totală a ajutoarelor nu depășește plafonul *de minimis* și că se respectă toate condițiile prevăzute de Regulamentul (UE) 2023/2831. În cazul în care prin acordarea de noi ajutoare s-ar depăși plafonul *de minimis*, respectivul ajutor nou nu beneficiază de dispozițiile regulamentului *de minimis* și/sau ale schemei de ajutor;

b)  atunci când o întreprindere solicitantă desfășoară activități în unul dintre sectoarele excluse din domeniul de aplicare a regulamentului *de minimis* și/sau a schemei de ajutor trebuie să prezinte documente contabile care să ateste separarea activităților sau distincția între costuri, pentru a dovedi că sectoarele excluse nu beneficiază de ajutorul acordat în cadrul prezentei scheme. Aceeași condiție se aplică și dacă întreprinderea își desfășoară activitatea în sectoare în care se aplică plafoane *de minimis* mai scăzute. Dacă o întreprindere nu poate asigura faptul că activitățile corespunzătoare sectoarelor în cazul cărora se aplică plafoane *de minimis* mai scăzute beneficiază de ajutoare *de minimis* doar în limita acestor plafoane mai scăzute, atunci ar trebui să se aplice plafonul cel mai scăzut tuturor activităților pe care le desfășoară întreprinderea;

c)  plafonul *de minimis* se aplică indiferent de forma ajutorului *de minimis* sau de obiectivul urmărit prin acesta și indiferent dacă ajutorul acordat de statul membru este finanțat în totalitate sau parțial din resurse cu originea în Uniune.

**Articolul 21**

Ajutorul de stat regional, respectiv ajutorul *de minimis* se consideră acordat în momentul în care dreptul legal de a beneficia de acesta este conferit întreprinderii, în temeiul legislației naționale aplicabile, respectiv la data semnării contractului de finanțare, indiferent de data la care ajutorul se plătește.

**Articolul 22**

Pentru ajutoarele *de minimis*, acestea se actualizează la valoarea lor în momentul în care sunt acordate, utilizând rata de actualizare aplicabilă la data acordării ajutoarelor, conform prevederilor art. 3 alin. 6 din Regulamentul (UE) 2023/2831.

**Articolul 23**

În cazul în care, prin acordarea unor noi ajutoare *de minimis*, s-ar depăși plafonul maxim menționat la art. 17, cererea de finanțare poate fi ajustată astfel încât la momentul acordării să se încadreze în plafoanele *de minimis*. În acest caz se poate acorda un nou ajutor *de minimis* doar pentru acea parte din finanțarea solicitată care, cumulată cu restul ajutoarelor *de minimis* primite anterior, s-ar încadra în plafonul *de minimis* aplicabil.

**Articolul 24**

Diferența până la valoarea totală a proiectului este acoperită de către beneficiar. Acesta trebuie să aducă o contribuție financiară pentru diferența până la totalul costurilor eligibile fie din resurse proprii, fie din surse atrase, sub o formă care să nu facă obiectul nici unui ajutor public.

**Articolul 25**

(1) Categoriile de activități finanțabile prin ajutor de stat regional, care sunt considerate activități de bază în cadrul proiectului, se referă la:

1. Amenajarea terenului necesar înființării și dezvoltării parcurilor / infrastructurii de afaceri;
2. Construirea/extinderea/modernizarea infrastructurii rutiere/feroviare din interiorul infrastructurii de afaceri și a drumurilor de acces. Această activitate şi cheltuielile aferente sunt eligibile numai în cazul în care se poate argumenta că valorificarea proiectului este afectată de infrastructura de acces deficitară;
3. Activități cu asigurarea utilităților necesare funcționării obiectivului de investiție ( care se execută pe amplasamentul delimitat din punct de vedere juridic ca aparținând obiectivului de investiție) precum: alimentare cu apă, energie electrică, canalizare, telecomunicații, racordările la rețelele de utilități, crearea/extinderea utilităților de bază din interiorul parcurilor (stații de tratare a apei, stații de epurarea a apei, sisteme de canalizare, conectare la rețelele broadband, etc.);
4. Construirea/extinderea/modernizarea de clădiri și anexe aferente, inclusiv extinderea capacității unei unități existente care vor fi utilizare pentru oferirea de servicii pentru rezidenții parcului/beneficiari direcți ai serviciilor oferite de parc, inclusiv dotări cu active corporale și necorporale. În contextul definirii investiției inițiale, *”unitate”* are înțelesul de ”unitate de prestare servicii”, nu de entitate juridică;
5. Diversificarea produselor/serviciilor oferite de infrastructura de afaceri, parcul industrial prin dezvoltare unei noi game de servicii/produse relevante care se adaugă gamei sortimentale deja prestate de entitatea respectivă;
6. Activități legate de obținerea unei economii de energie, precum și achiziționarea de sisteme care utilizează surse regenerabile/alternative de energie pentru eficientizarea activităților pentru care se solicitată finanțare. Simpla înlocuire a unor echipamente nu este permisă.

(2) În cazul ajutoarelor acordate pentru diversificarea unei unități existente, costurile eligibile (finanțabile din ajutor de stat regional) trebuie să depășească cu cel puțin 200% valoarea contabilă a activelor reutilizate (tangibile și intangibile), astfel cum au fost înregistrate în exercițiul financiar ce precede începerea lucrărilor.

(3) Investițiile inițiale care conduc atât la extinderea capacității, cât și la diversificarea producției unei unități existente vor fi considerate investiții inițiale legate de diversificarea producției unei unități.

**Articolul 26**

Categoriile de activități eligibile prin ajutorului *de minimis* se referă la următoarele:

1. proiectare și asistență tehnică aferente proiectului;
2. servicii privind managementul de proiect;
3. studii/analize privind potențialul de dezvoltare ale sectorului finanțat;
4. activități de instruire, specializare și/sau formare profesională pentru angajații parcului / infrastructurii de afaceri în vederea oferirii de servicii suport specializate pentru companiile rezidente / beneficiare de sprijin in cadrul acestei structuri;
5. activități de promovare și marketing ale infrastructurii de sprijin a afacerilor (inclusiv prin participare la evenimente de profil din țară și străinătate etc.);
6. activități specifice dezvoltării ecosistemului antreprenorial inovativ in domenii specifice de activitate;
7. schimburi de experiența si vizite de studii in colaborare cu parcuri / centre / infrastructuri cu rol similar din străinătate;
8. achiziția de servicii de sprijin specializat ce au rol de a dezvolta activitatea parcului / infrastructurii de afaceri sprijinite;
9. achiziția de servicii de sprijinire a inovării;
10. activități de informare și publicitate aferente proiectului;
11. activitățile specifice componentei tehnologice si de inovare;
12. activități de marketing;
13. alte cheltuieli finanțabile prin ajutor *de minimis* (cote, taxe).

**Articolul 27**

(1) Tipurile de activități eligibile sunt prevăzute și în cadrul Ghidului solicitantului.

(2) În cadrul ghidului pot fi incluse plafoane de costuri maxime eligibile pentru diferite categorii de cheltuieli. În cadrul proiectului pot exista și activități neeligibile, cu condiția ca acestea să aibă legătură cu realizarea obiectivelor proiectului, iar cheltuielile aferente să fie incluse în categoria cheltuielilor neeligibile.

**Articolul 28**

Activitățile care nu se regăsesc în categoria celor eligibile sunt neeligibile, inclusiv următoarele tipuri:

1. lucrările de construcții demarate și alte activități derulate anterior depunerii cererii de finanțare, cu excepția celor de consultanță pentru pregătirea documentației de proiect și proiectare, inclusiv Planul de afaceri.
2. activități încheiate în mod fizic sau implementate integral și în privința cărora toate plățile conexe au fost efectuate de către beneficiari, iar contribuția publică corespunzătoare a fost plătită beneficiarilor.
3. activitățile prevăzute în Anexa nr. 1 a Hotărârii nr. 780/2006 privind stabilirea schemei de comercializare a certificatelor de emisii de gaze cu efect de seră, cu modificările și completările ulterioare.
4. activitățile care favorizează domeniile excluse de prevederile Regulamentului (UE) 2021/1060, a Regulamentului (UE) 2021/1056 și a regulamentelor aplicabile în materia ajutorului *de minimis*, cu modificările și completările ulterioare precum și a analizei DNSH.
5. alte activități ce decurg din prevederile ghidului solicitantului ca fiind neeligibile.

**CAPITOLUL XII CHELTUIELI ELIGIBILE**

**Articolul 29**

Condițiile cumulative de eligibilitate a cheltuielilor pentru ajutorul de stat regional și ajutorul *de minimis* sunt:

1. să respecte prevederile Hotărârii Guvernului nr. 873/2022 pentru stabilirea cadrului legal privind eligibilitatea cheltuielilor efectuate de beneficiari în cadrul operațiunilor finanțate în perioada de programare 2021-2027 prin Fondul european de dezvoltare regională, Fondul social european Plus, Fondul de coeziune și Fondul pentru o tranziție justă, precum și prevederile art. 14 alin. (6), (7) (8) din Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, cu modificările și completările ulterioare, respectiv Regulamentul (UE) 2023/2831 al privind aplicarea articolelor 107 și 108 din Tratatul privind funcționarea Uniunii Europene ajutoarelor *de minimis*, cu modificările și completările ulterioare;
2. să respecte prevederile art. 63 și, după caz, ale art. 20 alin. (1) lit. b) și c) din Regulamentul (UE) 2021/1060, cu modificările și completările ulterioare;
3. să fie însoțită de facturi emise în conformitate cu prevederile Legii nr. 227/2015 privind Codul fiscal, cu modificările și completările ulterioare, sau cu prevederile legislației statului în care acestea au fost emise ori de alte documente cu valoare probatorie echivalentă facturilor, pe baza cărora cheltuielile să poată fi verificate/controlate/auditate, cu excepția cheltuielilor prevăzute la art. 3, precum și formelor de sprijin prevăzute la art. 5 din HG nr. 873/2022;
4. să fie însoțită de documente justificative privind efectuarea plății și realitatea cheltuielii efectuate, pe baza cărora cheltuielile să poată fi verificate/controlate/auditate, cu excepția cheltuielilor prevăzute la art. 3 și 4, precum și a formelor de sprijin prevăzute la art. 5 din HG nr. 873/2022;
5. să fie în conformitate cu prevederile programului;
6. să fie în conformitate cu contractul de finanțare;
7. să fie rezonabile și necesare realizării operațiunii;
8. să respecte prevederile legislației Uniunii Europene și naționale aplicabile;
9. să fie înregistrată în contabilitatea beneficiarului, cu respectarea prevederilor art. 74 alin. (1), lit. a), pct. (i) din Regulamentul (UE) 2021/1060, cu excepția formelor de sprijin prevăzute la art. 5, alin. (2) din HG nr. 873/2022, cu modificările și completările ulterioare;
10. să nu fie contrare prevederilor dreptului aplicabil al Uniunii Europene sau legislației naționale care vizează aplicarea dreptului Uniunii, în privința eligibilității, regularității, gestiunii sau controlului operațiunilor și cheltuielilor;
11. să fie legată de înființarea unei investiții inițiale conform Regulamentului (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, cu modificările și completările ulterioare, chiar dacă este asociată ajutorului *de minimis* conform prevederilor ghidului solicitantului.

**Articolul 30**

(1) **Categoriile de cheltuieli eligibile, finanțabile prin ajutor de stat regional**, se referă la investiții în active corporale și, după caz, active necorporale legate de realizarea unei investiții inițiale, astfel cum acestea au fost definite în cuprinsul prezentei scheme, cu respectarea condițiilor menționate în prezentul document și în Ghidul solicitantului - condiții specifice de accesare a fondurilor aferent apelului de proiecte în cadrul căruia se solicită finanțare. Acestea privesc:

i) cheltuieli pentru achiziționare de terenuri în procent de maxim 10% din valoarea ajutorului de stat regional acordat cu condiția ca acestea să fie intrinsec legate de investiția inițială finanțată prin schemă;

ii) cheltuieli pentru amenajarea terenului, conform alin. (2) și alin. (3) cu condiția ca acestea să fie intrinsec legate de investiția inițială finanțată prin schemă;

iii) cheltuieli pentru asigurarea utilităților necesare obiectivului, inclusiv cele pentru crearea/dezvoltarea utilităților din interiorul parcurilor industriale, conform alin. (5) și (6);

iv) cheltuieli pentru lucrări de construcție (inclusiv dotări cu echipamente tehnologice și funcționale), conform alin. (7);

v) alte cheltuieli, conform alin. (8).

(2) Cheltuielile pentru amenajarea terenului aferente investiției inițiale au în vedere următoarele categorii:

a) Amenajarea terenului (cheltuială eligibilă doar dacă este aferentă și indisolubil legată de investiția inițială finanțată prin proiect) – include cheltuielile efectuate la începutul lucrărilor pentru pregătirea amplasamentului și care constau în demolări, demontări, defrișări, evacuări de materiale rezultate, devieri rețele de utilități din amplasament, sistematizări pe verticală, drenaje (exclusiv cele aferente realizării lucrărilor pentru investiția de bază), devieri de cursuri de apă;

b) Amenajări pentru protecția mediului și aducerea la starea inițială (cheltuială eligibilă doar dacă este aferentă și indisolubil legată de investiția inițială finanțată prin proiect) – se includ cheltuielile efectuate pentru lucrări și acțiuni de protecția mediului, inclusiv pentru refacerea cadrului natural după terminarea lucrărilor, precum plantare de copaci, reamenajare spații verzi.

(3) Cheltuielile cu amenajarea terenului menționate la alin. 2 lit. a) și lit. b), sunt eligibile in limita a maxim 7% din costurile eligibile cu investiția de baza.

(4) Cheltuieli cu organizarea de șantier (alin. 6 lit. a) sunt eligibile în limita a 2,5% din valoarea investiției de bază (cap. 4.1, 4.2, 4.3, 4.4 din devizul general).

(5) Cheltuielile pentru asigurarea utilităților necesare obiectivului de investiție finanțat includ: alimentare cu apă, canalizare, alimentare cu gaze naturale, agent termic, energie electrică, telecomunicații care se execută pe amplasamentul delimitat, din punct de vedere juridic, ca aparținând obiectivului de investiție, precum și cheltuielile aferente racordării la rețelele de utilități si sunt eligibile in limita a maxim 10% din costurile eligibile cu investiția de baza.

(6) Cheltuieli efectuate pentru relocarea/protecția utilităților (devieri rețele de utilități din amplasament), inclusiv cheltuielile de relocare realizate în baza contractelor încheiate cu distribuitorii de utilități publice, în conformitate cu legislația specifică în vigoare.

(7) Cheltuielile pentru lucrări de construcție au în vedere următoarele categorii:

a) Construcții și instalații – cheltuieli aferente activităților de construire/extindere a spațiilor de producție/prestare de servicii ale parcului industrial, respectiv cheltuielile aferente execuției tuturor obiectelor cuprinse în obiectivul de investiție: clădiri, construcții speciale, instalații aferente construcțiilor, precum instalații electrice, sanitare, instalații interioare de alimentare cu gaze naturale, instalații de încălzire, ventilare, climatizare, P.S.I., telecomunicații și alte tipuri de instalații impuse de destinația obiectivului;

b) Dotări (utilaje, echipamente tehnologice și funcționale cu și fără montaj, dotări) – cheltuielile pentru achiziționarea utilajelor şi echipamentelor tehnologice, precum și a celor incluse în instalațiile funcționale, inclusiv cele aferente montajului utilajelor tehnologice și al utilajelor incluse în instalațiile funcționale, precum și rețelele aferente necesare funcționării acestora;

c) Construirea/extinderea/modernizarea drumurilor de acces către parcurile industriale în limita a 10% din costurile eligibile cu investiția de baza. Aceste cheltuieli pot fi considerate eligibile numai în cazul în care se poate argumenta că valorificarea proiectului este afectată de infrastructura de acces deficitară;

d) Construirea/extinderea/modernizarea infrastructurii rutiere/feroviare din interiorul infrastructurii de afaceri;

(8) Active necorporale - cheltuieli cu achiziționarea de brevete, licențe, know-how, mărci comerciale, programe informatice, alte drepturi şi active similare, precum si investiții in realizarea de instrumente de comercializare on-line a serviciilor/produselor proprii.

Pentru întreprinderile mari, costurile activelor necorporale sunt eligibile numai până la 20 % din costurile totale eligibile ale investiției inițiale. Activele necorporale trebuie să îndeplinească următoarele condiții cumulative:

1. să fie utilizate exclusiv în cadrul unității care primește ajutorul;
2. să fie amortizabile;
3. să fie achiziționate în condițiile pieței de la terți care nu au legături cu beneficiarul ajutorului;
4. să fie incluse în activele întreprinderii care beneficiază de ajutor și trebuie să rămână asociate proiectului pentru care s-a acordat ajutorul pe o perioadă de minimum cinci ani, respectiv trei ani în cazul IMM-urilor, de la data finalizării investiției.

(9) Alte cheltuieli, pot include:

a) Organizarea de șantier – cheltuieli cu lucrări de construcții și instalații aferente organizării de șantier, cheltuieli conexe organizării de șantier în limita a 2,5% din valoarea investiției de bază (cap. 4.1, 4.2, 4.3, 4.4 din devizul general);

b) Cheltuieli diverse și neprevăzute – se consideră eligibile dacă sunt detaliate corespunzător prin documente justificative și doar în limita a 10% din valoarea eligibilă a cheltuielilor eligibile prevăzute la alin (7 lit. a).

(10) Nu sunt eligibile cheltuielile pentru procurarea de bunuri care, conform legii, intră în categoria obiectelor de inventar.

(11) Activele achiziționate trebuie să fie noi.

(12) Cheltuieli aferente marjei de buget şi pentru constituirea rezervei de implementare pentru ajustarea de preț, respectiv cheltuielile aferente marjei de buget sunt în cuantum de 25% din valoarea cumulată a cheltuielilor prevăzute la cap./subcap. 1.2, 1.3, 1.4, 2, 3.1, 3.2, 3.3, 3.5, 3.7, 3.8, 4, 5.1.1 din devizul general conform HG nr. 907/2016, cu modificările și completările ulterioare și cheltuieli pentru constituirea rezervei de implementare pentru ajustarea de preț.

**Articolul 31**

(1) Categoriile de cheltuieli eligibile, finanțabile prin ajutor *de minimis*, cu respectarea condițiilor menționate în prezenta schemă și în Ghidul Solicitantului – condiții specifice de accesare a fondurilor aferente apelului de proiecte în cadrul căruia se solicită finanțare, sunt:

1. cheltuieli pentru proiectare și asistență tehnică aferente proiectului și au în vedere următoarele categorii:
   1. studii de teren, respectiv cheltuielile pentru studii geotehnice, geologice, hidrologice, hidrogeotehnice, fotogrammetrice, topografice şi de stabilitate ale terenului pe care se amplasează obiectivul de investiție, raport privind impactul asupra mediului;
   2. obținere avize acorduri, autorizaţii - se includ cheltuielile pentru obţinerea/prelungirea valabilităţii certificatului de urbanism, obţinerea/prelungirea valabilităţii autorizaţiei de construire/desfiinţare, obţinerea avizelor şi acordurilor pentru racorduri şi branşamente la reţele publice de apă, canalizare, gaze, termoficare, energie electrică, telefonie etc., obţinerea certificatului de nomenclatură stradală şi adresă, întocmirea documentaţiei, obţinerea numărului cadastral provizoriu şi înregistrarea terenului în cartea funciară; obţinerea acordului de mediu; obţinerea avizului P.S.I.; comisioane, cote şi taxe, cuprinzând cota aferentă Inspectoratului de Stat în Construcţii pentru controlul calităţii lucrărilor de construcţii, cota pentru controlul statului în amenajarea teritoriului, urbanism şi pentru autorizarea lucrărilor de construcţii, cota aferentă Casei Sociale a Constructorilor, taxe pentru acorduri, avize şi autorizaţia de construire/desfiinţare; achiziţionarea semnăturii electronice; alte avize, acorduri şi autorizaţii;
   3. proiectare și inginerie, respectiv cheltuielile pentru elaborare studiu de fezabilitate/documentație de avizare a lucrărilor de intervenții şi deviz general, elaborare proiect tehnic și detalii de execuţie, verificarea tehnică de calitate a proiectului tehnic și a detaliilor de execuție, elaborarea documentaţiilor necesare obţinerii acordurilor, avizelor şi autorizaţiilor aferente obiectivului de investiţie (documentaţii ce stau la baza emiterii avizelor şi acordurilor impuse prin certificatul de urbanism, documentații urbanistice, studii de impact, studii/expertize de amplasament, studii de trafic, etc.). Pentru lucrările de creştere a performanţei energetice a clădirilor ca urmare a modernizărilor/reabilitărilor se includ cheltuielile pentru efectuarea auditului energetic;
   4. consultanţă - cheltuielile efectuate pentru elaborarea cererii de finanţare/a planului de afaceri,
   5. consultanţă - cheltuielile efectuate pentru plata serviciilor de consultanţă în domeniul managementului execuției investiţiei sau administrarea contractului de execuţie (managementul de proiect), plata serviciilor de consultanţă la elaborarea, organizarea şi derularea procedurilor de achiziţii;
   6. asistenţă tehnică - cheltuielile efectuate, după caz, pentru asistenţă tehnică din partea proiectantului pe perioada de execuţie a lucrărilor (în cazul în care aceasta nu intră în tarifarea proiectului), plata diriginţilor de şantier, desemnaţi de autoritatea contractantă, autorizaţi conform prevederilor legale pentru verificarea execuţiei lucrărilor de construcţii şi instalaţii, coordonare în materie de securitate şi sănătate potrivit prevederilor Hotărârii Guvernului nr. 300/2006 privind cerinţele minime de securitate şi sănătate pentru şantierele temporare sau mobile, cu modificările şi completările ulterioare.
2. cheltuieli cu instruirea personalului propriu în vederea asigurării unor servicii specializate pentru rezidenții parcului în diverse domenii precum, fără a se limita la acestea:
   1. eficiența energetică;
   2. inovare/transfer tehnologic;
   3. proprietate intelectuală;
   4. internaționalizarea afacerii;
   5. alte domenii ce sunt în legătură cu activitatea parcului.
3. cheltuieli cu activitățile obligatorii de publicitate și informare aferente proiectului;
4. alte cheltuieli finanțabile prin ajutorul *de minimis* (comisioane, cote, taxe), precum:
   1. cota aferentă ISC pentru controlul calității lucrărilor de construcții;
   2. cota aferentă ISC pentru controlul statului în amenajarea teritoriului, urbanism și pentru autorizarea lucrărilor de construcții;
   3. cota aferentă Casei Sociale a Constructorilor - CSC;
   4. taxe pentru acorduri, avize conforme și autorizația de construire/desființare.

(2) Valoarea totală a categoriei de cheltuieli pentru consultanță și expertiză nu depășește 5% raportată la valoarea eligibilă a cheltuielilor destinate lucrărilor de execuției.

**Articolul 32**

(1) Pentru ajutorul de stat regional, taxa pe valoarea adăugată este eligibilă doar dacă aceasta este deductibilă/recuperabilă, indiferent de valoarea proiectului, conform art. 7 din Regulamentul (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat.

2) Pentru ajutorul *de minimis*, taxa pe valoarea adăugată este eligibilă conform prevederilor Regulamentului (UE) 2831/2023privind aplicarea articolelor 107 și 108 din Tratatul privind funcționarea Uniunii Europene ajutoarelor *de minimis***.**

**Articolul 33**

**Sunt considerate neeligibile** pentru ajutor de stat și *de minimis* următoarele categorii de cheltuieli și activități:

a) dobânzi pentru împrumuturi, cu excepția celor referitoare la granturi acordate sub forma unei subvenții pentru rata dobânzii sau a unei subvenții pentru comisioanele de garantare;

b) taxa pe valoarea adăugată ("TVA"), cu excepțiile de la art. 32 din prezenta schemă și în conformitate cu prevederile Ghidului solicitantului;

c) cheltuielile efectuate în sprijinul relocării potrivit art. 66 din Regulamentul (UE) 2021/1060, cu modificările și completările ulterioare;

d) cheltuielile excluse de la finanțare potrivit art. 9 din Regulamentul (UE) 2021/1056;

e) cheltuieli care intră sub incidența prevederilor art. 63, alin. (6) din Regulamentul (UE) 2021/1060, cu modificările și completările ulterioare;

f) cheltuielile care fac obiectul uneia dintre situațiile prevăzute la art. 65, alin (1) și (2) din Regulamentul (UE) 2021/1060, cu modificările și completările ulterioare;

g) achiziția de echipamente și autovehicule sau mijloace de transport second hand;

h) cheltuielile cu achiziționarea autovehiculelor și a mijloacelor de transport, așa cum sunt ele clasificate în Subgrupa 2.3. "Mijloace de transport" din HG nr. 2139/2004, indiferent de domeniul de activitate al solicitantului ori de domeniul de activitate în care se dorește realizarea investiției propuse prin proiect, cu excepția Clasei 2.3.6. "Utilaje și instalații de transportat și ridicat";

i) amenzi, penalități, cheltuieli de judecată și cheltuieli de arbitraj;

j) cheltuieli efectuate peste plafoanele specifice stabilite de AM PTJ prin ghidul solicitantului;

k) costurile operaționale, de funcționare, de testare și întreținere;

l) costuri administrative: costuri de management care nu pot fi asociate producției ori vânzării; chiriile și reparații ale imobilizărilor de interes general în administrație; energie, combustibil și alte consumuri similare; cheltuieli administrativ-gospodărești; alte cheltuieli generale de administrație;

m) costuri de personal;

n) cheltuielile pentru procurarea de bunuri care, conform legii, intră în categoria obiectelor de inventar;

o) cheltuieli aferente contribuției în natură;

p) cheltuieli cu amortizarea;

q) cheltuielile cu dobânzile și penalități pentru împrumuturi;

r) cheltuielile cu leasingul;

s) cheltuielile efectuate înainte de data depunerii cererii de finanțare, cu excepția costurilor de consultanță privind realizarea cererii de finanțare, a planului de afaceri și a documentației tehnico-economice aferente proiectului (dar nu mai veche de 2 ani de la data depunerii cererii de finanțare);

t) activități care au făcut sau ar fi trebuit să facă obiectul unei proceduri de recuperare în urma transferului unei activități de producție în afara zonei vizate de program;

u) activități prevăzute în anexa nr. 1 a HG nr. 780/2006 privind stabilirea schemei de comercializare a certificatelor de emisii de gaze cu efect de seră, cu modificările și completările ulterioare;

v) activități care favorizează domeniile excluse de prevederile Regulamentului (UE) 2021/1060, a Regulamentului (UE) 2021/1056 și a regulamentelor aplicabile în materia ajutorului de stat regional și respectiv *de minimis*, cu modificările și completările ulterioare, precum și ale analizei DNSH a PTJ;

w) alte cheltuieli și activități care nu se regăsesc în categoria celor eligibile potrivit art. 29-32 de mai sus.

**CAPITOLUL XIV EFECTUL STIMULATIV**

**Articolul 34**

Se consideră că ajutorul de stat regional acordat prin prezenta schemă are un efect stimulativ dacă beneficiarul a prezentat furnizorului o cerere de finanțare, conținând informații privind denumirea și dimensiunea întreprinderii, descrierea proiectului, data începerii și finalizării acestuia, locul de implementare a proiectului, lista cheltuielilor, tipul de ajutor, precum și valoarea finanțării nerambursabile necesare pentru realizarea proiectului, înainte de demararea investiției.

**CAPITOLUL XV REGULI PRIVIND CUMULUL AJUTOARELOR DE STAT**

**Articolul 35**

(1) Pentru respectarea regulilor de cumul, solicitantul ajutorului va prezenta, în cererea de finanțare, informațiile referitoare la orice alt ajutor de stat de care a beneficiat sau dacă este în curs de solicitare a altor ajutoare de stat, pentru aceleași cheltuieli eligibile cu cele propuse prin proiect, respectiv informații referitoare la alte ajutoare *de minimis* primite în ultimii 3 ani, cu respectarea prevederilor referitoare la întreprinderea unică.

(2) Cererea de finanțare va cuprinde și informații privind orice alt ajutor regional acordat pentru o investiție demarată în ultimii trei ani de către solicitantul ajutorului (la nivel de grup) în același județ.

(3) Orice investiție inițială care vizează aceeași activitate sau cu o activitate similară, demarată de același beneficiar (la nivel de grup) într-un interval de trei ani de la data de începere a lucrărilor la o altă investiție care beneficiază de ajutor în același județ, este considerată ca făcând parte dintr-un proiect unic de investiții. În cazul în care un astfel de proiect unic de investiții este un proiect mare de investiții, valoarea totală a ajutoarelor pentru proiectul unic de investiții nu depășește valoarea ajutorului ajustat pentru proiecte mari de investiții.

(4) Un proiect unic de investiții nu poate fi divizat în mai multe subproiecte în scopul de a beneficia de ajutor de stat în valoare mai mare decât valoarea maximă prevăzută pentru proiectele mari de investiții.

(5) Ajutoarele *de minimis* acordate în conformitate cu prezenta schemă pot fi cumulate cu ajutoarele *de minimis* acordate în conformitate cu Regulamentul (UE) 2023/2831 al Comisiei din 13 decembrie 2023 privind aplicarea articolelor 107 și 108 din Tratatul privind funcționarea Uniunii Europene în cazul ajutoarelor *de minimis* acordate întreprinderilor care prestează servicii de interes economic general, în limita plafonului stabilit în regulamentul respectiv. Acestea pot fi cumulate cu ajutoare *de minimis* acordate în conformitate cu alte regulamente *de minimis* în limita plafonului relevant prevăzut la art. 20 din prezenta schemă.

(6) Ajutoarele de stat regionale acordate în baza acestei scheme nu se cumulează cu ajutoare *de minimis* sau cu ajutoare de stat acordate pentru aceleași costuri eligibile sau cu ajutoarele de stat acordate pentru aceeași măsură de finanțare prin capital de risc, dacă un astfel de cumul ar depăși intensitatea sau valoarea maximă relevantă a ajutorului stabilită pentru condițiile specifice fiecărui caz de un regulament sau de o decizie de exceptare pe categorii adoptată de Comisia Europeană. Ajutoarele *de minimis* care nu se acordă pentru sau care nu pot fi asociate cu costuri eligibile specifice pot fi cumulate cu alte ajutoare de stat acordate în temeiul unui regulament sau al unei decizii de exceptare pe categorii adoptate de Comisie. În mod similar, ajutoarele de stat exceptate în temeiul prezentei scheme nu se cumulează cu niciun tip de ajutoare *de minimis* în raport cu aceleași costuri eligibile dacă un astfel de cumul ar conduce la o intensitate a ajutorului care le depășește pe cele prevăzute la capitolul III din Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, cu modificările și completările ulterioare.

(7) Ajutoarele cu costuri eligibile identificabile exceptate prin prezenta schemă pot fi cumulate cu orice alt ajutor de stat, atât timp cât măsurile respective vizează costuri eligibile identificabile diferite, precum și orice alt ajutor de stat în legătură cu aceleași costuri eligibile, care se suprapun parțial sau integral, numai în cazul în care cumulul respectiv nu duce la depășirea celui mai ridicat nivel de intensitate a ajutorului sau a celui mai mare cuantum al ajutorului aplicabil respectivului ajutor în temeiul Regulamentului (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, cu modificările și completările ulterioare.

**CAPITOLUL XVI MODALITATEA DE DERULARE A SCHEMEI**

**Articolul 36**

(1) Pentru a beneficia de ajutorul prevăzut de această schemă, solicitanții vor depune o cerere de finanțare, împreună cu anexele aferente în conformitate cu prevederile ghidului solicitantului, urmând procedura de evaluare, selecție și contractare detaliată în cadrul acestuia cu respectarea prevederilor OUG nr. 23/2023, cu modificările și completările ulterioare. Durata totală a procesului de evaluare, selecție, contractare nu poate depăși 180 de zile calendaristice calculate de la închiderea apelului de proiecte. În cazuri temeinic justificate, AM PTJ are dreptul de a prelungi durata motivat, cu maximum 180 de zile calendaristice, cu informarea solicitanților prin publicarea unui anunț pe pagina de internet a autorității de management.

(2) Proiectele sunt selectate prin aplicarea criteriilor de evaluare și selecție cu condiția respectării, pragului de calitate și în condițiile prevăzute de ghidul solicitantului, în limita bugetului alocat apelului specific.

(3) Verificarea îndeplinirii condițiilor de eligibilitate se realizează, pentru proiectele acceptate în urma evaluării tehnice și financiare, în etapa de contractare, în urma verificării documentelor transmise de solicitant și/sau prin interogarea unor baze electronice de date, după caz, în conformitate cu prevederile OUG nr. 23/2023, cu modificările și completările ulterioare și ale ghidului solicitantului. Criteriile de eligibilitate, ca regulă generală, trebuie îndeplinite începând cu data depunerii cererii de finanțare, pe întreg procesul de evaluare, selecție, contractare, implementare, monitorizare, durabilitate, cu excepțiile prevăzute în cadrul ghidului solicitantului și respectiv ale contractului de finanțare.

(4) Criteriile de evaluare și selecție sunt în concordanță cu cerințele și obiectivul specific unic al PTJ, în special cu prevederile din PTJ specifice priorităților, în cadrul căreia este lansat apelul de proiecte și urmăresc impactul proiectului asupra realizării obiectivelor de investiție, precum și eficiența utilizării fondurilor externe nerambursabile, inclusiv prin utilizarea indicatorilor de performanță financiară.

(5) Toate cererile de finanțare depuse vor fi evaluate în vederea selectării acestora pentru finanțare. Evaluarea tehnică și financiară a proiectelor se va realiza pe baza criteriilor și sub-criteriilor de evaluare aprobate de către Comitetul de monitorizare PTJ, conform prevederilor art. 40 din Regulamentul (UE) 2021/1060, cu modificările și completările ulterioare, la nivel de program/apel de proiecte, după caz.

(6) Finanțarea nerambursabilă se acordă în termenii și condițiile contractului de finanțare. Beneficiarul are obligația și responsabilitatea să asigure managementul și implementarea proiectului în concordanță cu prevederile contractului de finanțare, ale legislației europene și naționale, aplicabile.

**Articolul 37**

Ajutorul de stat regional, respectiv ajutorul *de minimis* se vor acorda dacă sunt îndeplinite condițiile prevăzute în prezenta schemă și în Ghidul Solicitantului aferent apelului de proiecte în cadrul căruia se solicită finanțare.

**Articolul 38**

Ministerul Investițiilor și Proiectelor Europene își rezervă dreptul de a nu acorda ajutor de stat regional sau ajutor *de minimis* sau de a solicita recuperarea ajutoarelor deja acordate, în cazul în care documentele și informațiile furnizate de către beneficiar sunt incomplete sau necorelate cu cerințele pentru ajutorul regional sau *de minimis*.

**Articolul 39**

Până la momentul în care este creat registrul central la nivel național care acoperă o perioadă de 3 ani, Ministerul Investițiilor și Proiectelor Europene va informa întreprinderea beneficiară, potrivit contractului de finanțare, în legătură cu valoarea potențială a ajutorului de stat regional acordat și, după caz, a ajutorului *de minimis* acordat (exprimată ca echivalent brut al finanțării nerambursabile), precum și în legătură cu caracterul *de minimis* al acestuia din urmă, cu referire expresă la prevederile Regulamentului (UE) 2023/2831 privind aplicarea articolelor 107 și 108 din Tratatul privind funcționarea Uniunii Europene ajutoarelor *de minimis*. Înainte de acordarea ajutoarelor, întreprinderea va transmite o declarație cu privire la orice ajutor *de minimis* primit în cazul căruia se aplică Regulamentul (UE) 2023/2831 sau alte regulamente *de minimis* în orice perioadă de 3 ani.

**CAPITOLUL XVII REGULI PRIVIND PUBLICAREA, INFORMAREA, RAPORTAREA ȘI MONITORIZAREA AJUTOARELOR DE STAT ȘI *DE MINIMIS***

**Articolul 40**

Ministerul Investițiilor și Proiectelor Europene are obligația de a monitoriza permanent ajutoarele acordate, aflate în derulare, pentru a se asigura că nu se depășește intensitatea maximă admisă și că se respectă normele privind cumulul și de a dispune măsurile care se impun în cazul nerespectării condițiilor din prezenta schemă sau din legislația națională ori europeană aplicabilă la momentul respectiv.

**Articolul 41**

În vederea asigurării monitorizării ajutoarelor de stat la nivel european și național, Ministerul Investițiilor și Proiectelor Europene are obligația să păstreze evidența detaliată a ajutoarelor acordate în baza ordinului de aprobare a schemei pe o perioadă de 10 ani de la data acordării ultimei alocări specifice acordate în baza prezentei scheme. Această evidență trebuie să conțină toate informațiile necesare pentru a demonstra respectarea condițiilor impuse de legislația comunitară în domeniul ajutorului de stat și *de minimis*.

**Articolul 42**

(1) Ministerul Investițiilor și Proiectelor Europene, în calitate de autoritate responsabilă cu implementarea prezentei schemei, are obligația de a transmite Consiliului Concurenței toate datele și informațiile necesare pentru monitorizarea ajutoarelor la nivel național, în conformitate cu prevederile Ordonanței de Urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, cu modificările și completările ulterioare, în formatul și în termenul prevăzute de Regulamentul privind procedurile de monitorizare a ajutoarelor de stat și *de minimis* aprobat prin Ordinul Președintelui Consiliului Concurenței nr. 441/2022, precum și datele și informațiile necesare pentru întocmirea inventarului ajutoarelor de stat și a rapoartelor și informărilor necesare îndeplinirii obligațiilor României în calitate de stat membru al Uniunii Europene.

(2) Furnizorul de ajutor de stat are obligația să furnizeze informațiile necesare pentru verificarea respectării prevederilor comunitare în domeniul ajutorului de stat, la solicitarea scrisă a Comisiei Europene sau a Consiliului Concurenței, în maximum 20 de zile lucrătoare, cu excepţia situaţiei în care datele, informaţiile şi documentele cu privire la ajutoarele de stat sunt solicitate de Comisia Europeană sau reglementările Uniunii Europene în termene mai scurte.

(3) Pentru a crea posibilitatea verificării ex-ante a eligibilității potențialilor beneficiari ai schemei, în conformitate cu prevederile art. 29 din Regulamentul privind Registrul ajutoarelor de stat, pus în aplicare prin Ordinul președintelui Consiliului Concurenței nr. 437/2016, Ministerul Investițiilor și Proiectelor Europene, în calitate de furnizor al măsurii de ajutor de stat, are obligația încărcării în Registrul general al ajutoarelor de stat acordate în România (RegAS) a prezentei măsuri, în termen de 10 zile lucrătoare de la data intrării în vigoare a acesteia.

(4) Contractele, plățile, obligațiile de recuperare a ajutoarelor și rambursarea efectivă a respectivelor obligații, aferente acestei măsuri, se vor încărca în RegAS în termen de 7 zile lucrătoare de la data semnării contractului de finanțare, respectiv de la data instituirii plăților, a obligațiilor de recuperare a ajutoarelor sau a rambursării efective a respectivelor obligații.

(5) În conformitate cu art. 17 din OUG nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, cu modificările și completările ulterioare, furnizorul va informa Consiliul Concurenței în termen de 15 zile lucrătoare de la data intrării în vigoare a prezentei scheme.

**Articolul 43**

În baza unei cereri scrise, emisă de Comisia Europeană, Ministerul Investițiilor și Proiectelor Europene va transmite acesteia, prin intermediul Consiliului Concurenței, în termen de 20 de zile lucrătoare sau într-un termen mai lung stabilit în cerere, toate informațiile pe care Comisia le consideră necesare pentru evaluarea respectării condițiilor stabilite prin prezenta schemă, inclusiv valoarea totală a ajutorului *de minimis* primit de o întreprindere unică, în acord cu prevederile comunitare în domeniul ajutorului *de minimis*.

**Articolul 44**

(1) Beneficiarul are obligația de a pune la dispoziția Ministerul Investițiilor și Proiectelor Europene, în formatul și în termenul solicitate de către acesta, toate datele și informațiile necesare în vederea respectării procedurilor de raportare și monitorizare a ajutoarelor ce îi revin ca responsabilitate.

(2) Beneficiarul trebuie să păstreze, pe o perioadă de minimum 10 ani de la data acordării ajutorului în cadrul prezentei scheme, toate documentele referitoare la ajutoarele primite pentru a demonstra respectarea tuturor condițiilor impuse de legislația comunitară în acest domeniu. Această evidență trebuie să conțină informațiile necesare pentru a demonstra respectarea tuturor condițiilor impuse prin actul de acordare, cum sunt: datele de identificare a beneficiarului, durata, cheltuielile eligibile, valoarea, data și modalitatea acordării ajutorului, originea acestuia, durata, metoda de calcul al ajutoarelor acordate, instrumentul de ajutor și sectorul implicat pe baza nomenclatorului statistic al activităților economice în Uniunea Europeană (NACE). Beneficiarii de ajutoare au obligația de a pune la dispoziția furnizorului schemei, în formatul și în termenul solicitate de acesta, toate datele și informațiile necesare în vederea îndeplinirii procedurilor de raportare și monitorizare ce cad în sarcina furnizorului.

(3) Furnizorul ajutorului va informa în scris beneficiarii cu privire la cuantumul ajutorului acordat în baza prezentei scheme și caracterul acestuia, cu menționarea reglementărilor aplicabile și a plafoanelor maxime permise.

(4) În conformitate cu art. 17 din OUG nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, cu modificările și completările ulterioare, furnizorul va informa Consiliul Concurenței în termen de 15 zile de la data adoptării schemei de ajutor de stat și *de minimis*.

(5) În conformitate cu prevederile art. 42 alin. (1) din OUG nr. 77/2014, furnizorul va informa Consiliul Concurenței cu privire la intrarea în vigoare a prezentei scheme de ajutor de stat și *de minimis*, precum și a oricărei modificări aduse măsurii de sprijin, în termen de maxim 5 zile de la momentul la care acest eveniment a avut loc, cu excepția situațiilor în care se impune aplicarea prevederilor art. 15 din OUG nr. 77/2014.

**CAPITOLUL XVIII RECUPERAREA AJUTOARELOR ACORDATE**

**Articolul 45**

(1) Recuperarea ajutoarelor acordate se realizează de către Ministerul Investițiilor și Proiectelor Europene, conform prevederilor Ordonanței de urgență a Guvernului nr. 77/2014, cu modificările și completările ulterioare, precum și ale Ordonanței de urgență a Guvernului nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, cu modificările și completările ulterioare.

(2) Ajutorul care trebuie recuperat include și dobânda aferentă, datorată de la data plății ajutorului până la data recuperării acestuia, calculată în conformitate cu Instrucțiunile privind procedura de calculare a dobânzii în cazul ajutorului de stat sau *de minimis* care trebuie rambursat sau recuperat, puse în aplicare prin Ordinul Președintelui Consiliului Concurenței nr. 386/2020.

(3) Furnizorul ajutorului va elabora metodologie de stopare/recuperare a ajutorului în conformitate cu prevederile art. 25, alin. (5) din OUG nr. 77/2014, cu modificările și completările ulterioare.

(4) În vederea dispunerii stopării sau recuperării ajutoarelor de stat și *de minimis* acordate, furnizorul schemei de ajutor de stat emite decizii care au caracter de titlu executoriu, pe care le transmite la Consiliul Concurenței, spre informare, în termen de maximum 5 zile lucrătoare de la adoptare.

**CAPITOLUL XIX** **DISPOZIȚII FINALE**

**Articolul 46**

Textul prezentului act administrativ, precum și Ghidul solicitantului vor fi publicate integral pe site-ul Ministerului Investițiilor și Proiectelor Europene, la adresa https://mfe.gov.ro/ptj-21-27/.

**Articolul 47**

În cazul în care, pe perioada de valabilitate a măsurii, prevederile Regulamentului (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din Tratat, respectiv ale Regulamentului (UE) 2023/2831 privind aplicarea articolelor 107 și 108 din Tratatul privind funcționarea Uniunii Europene ajutoarelor *de minimis*, vor suferi modificări, prezenta măsură va fi modificată în consecință.